
PRAEFATIO 


Incidit  in  manus  fasciculus,  quem  cum  viderem  hoc  titulo  insi- 
gnitum: Disquisitio  moralis  de  officio  E piscoporum  in  emittendis 
suffragiis  circa  personalis  et  independentis  infallibilitatis  Ro- 
mani Pontificis  definitionem,  coniectatio  primum  subiit,  illum  for- 
te nunc  vulgatum,  ne  corda  simplicium  inanibus  perturbarentur 
terriculamentis,  quae  in  diariis  quidam  (an  cristiani,  an  haere- 
tici, an  increduli?  nam  latet  manus)  quotidie  ingeminant:  fingi 
autem  solis  RR.  Episcopis  inscriptum  cuiusdam  reverentiae  gra- 
tia; et  quidem  pro  eiusmodi  scopo  non  indignum  Episcopi  alicu- 
ius manu  opus  videri  poterat. 

At  toto  caelo  me  in  conieclando  aberrasse  illico  inter  legen- 
dum fasciculum  adverti,  ac  manifeste  eluxit,  cuiuslibet,  praeter- 
quam Episcopi,  calamo  attribui  scriptiunculam  istam  posse  ( tan- 
ta videlicet  inscitia , insipientia,  atque  etiam  insolentia  undique 
scatebat );  nec  a verisimili  abesse,  facinus  hoc  aut  ab  homine 
prodiisse,  quem  praedicta  terriculamenta  totum  corripuerint,  et 
occupaverint,  aut  certe  ab  homine  (clerico  ne,  an  laico?)  qui 
servilem  operam  suam  iis  locaverit , qui  per  hosce  dies  iniicien- 
dis  eiusmodi  terriculamentis  ad  decreta  sibi  ac  studiis  suis  in- 
commoda, si  Geri  possit,  avertenda,  toti  sunt  intenti. 

Et  risu  sane  dignum,  quod  homo,  prout  se  satis  prodit,  teolo- 
gicarum  disciplinarum  plane  rudis,  ac  mundi  et  carnis  sapien- 
tiam unice  spirans,  munus  sibi  audacter  et  insolenter  assumat  de 
suis  illos  officiis  docendi , quos  Spiritus  Sanctus  posuit  regere 
Ecclesiam  Dei ; et  quidem  tunc  omnino  temporis  eos  serio  a se 
monendos  censeat,  cum  in  Spiritu  Sancto  congregati,  et  medium 
inter  se  Deum  ac  Dominum  lesum  Christum  habentes,  rectam 

tum  credendi  tum  agendi  normam  universae  Ecclesiae  infallibili 
iudicio  praescribunt. 

Quod  vero  indignissimum  est,  quod  portentosam  quamlibet  in- 
sipientiam supcrexccdit , demum  quod  prorsus  incredibile  videri 
poterit,  eo  usque  istius  (laici,  an  clerici?)  superba  ac  stulta  te- 
meritas progreditur , ut  dum  sua  ipsius  consilia  ac  monita  ab 
Episcopis  audiri  cl  excipi  postulat,  quin  et  exigit  atque  contendit, 
eosdem  sollicite  ac  serio  admoneat , ne  aures  forte  praebeant  vo- 
cibus aut  consiliis  non  modo  Fratrum  suorum  Coepiscoporum , 
quibuscum  commune  intercedit  officium  sententiam  de  gravissi- 
mis fidei  causis  ferendi,  sed  ne  Illius  quidem,  qui,  cum  ei  a Chri- 
sto Domino  dictum  fuerit,  Pasce  a<jnos  meos , pasce  oves  meas, 
universum  dominicum  gregem,  oves  scilicet  et  pastores,  pascendi 
officium  a Deo  accepit.  Usque  adeo  superbia  cxcaecarc  hominem 
potuit ! 

Ad  scandalum  porro  avertendum,  non  quidem  Episcoporum, 
quos  humiliter  audire,  non  autem  superbo  ausu  docere,  nostrum 
est,  sed  aliorum,  in  quorum  manus  informis  illa  scriptiuncula  in- 
ciderit ; fas  et  mihi  sit  inter  catholicae  ecclesiae  presbyteros  infi- 
mo, eamdem  illam  disquisitionem  moralem  ita  instituere,  ut  eas- 
dem omnino  quaestiones  proponens  illud  responsum  iis  subii- 
ciam , quod  quisque  catholicae  scholae  lacte  enutritus  reddere 
debet.  Quoniam  vero  cum  homine  mihi  res  erit,  qui  neque  se 
prodit,  et  quem  nec  ego  novi  neque  nosse  laboro;  hanc  etiam  mihi 
lector  veniam  indulgebit,  ut  paulo  liberius  cum  ipso  agam,  quam 
mihimetipsi  concederem,  si  cum  homine  certo  disputarem. 


DISQUISITIO  MORALIS 


DE  OFFICIO  EPISCOPORUM  IN  EMITTENDIS  SUFFRAGIIS  CIRCA 
PERSONALIS  ET  INDEPENDENTIS  INFALL1BILLITATIS 
ROMANI  PONTIFICIS  DEFINITIONEM 


« Personalis  el  independens  infallibililas  hic 
intelligilur  ea,  quae  sit  er  Papa  solo,  quin  re- 
quiratur sive  antecedens,  sive  concomitans,  si- 
ve subsequens  Episcoporum  consensus. « 


QUAESTIO  I. 

« Ati  Episcopus  possit  sine  gravi  peccato  concurrere  per  suf- 
fragium suum  ad  condendum  decretum , quo  Romani  Pontificis 
infallibilitas  personalis  et  independens  definiatur  tanquam  fidei 
catholicae  dogma;  nisi  prius  coram  Deo  in  sinceritate  conscien- 
tiae suae  de  hac  doctrina  ut  revelata  semperque  in  Ecclesia , ut 
talis  (forte  tali),  passim  tradita  et  credita  veram  plenamque 
certitudinem  habuerit?  » 

A.  G.  1 respondet,  Negative.  Et  rationem  sic  subdit:  Si  enim 
Episcopus,  non  habens  illam  certitudinem,  suffragari  nihilomi- 
nus praesumeret  pro  definitione  huiusmodi,  peccaret  multiplici- 
ter: l.°  Contra  veracitatem:  2.°  Contra  fidem:  3. 11  Contra  iu- 
stitiam : i.°  Contra  officium  consulendi  paci  el  unitati  Eccle- 
siae. Sed  male  prorsus;  nam 

Respondendum  affirmative.  Ratio  est,  quia  ut  Episcopus  certi- 
tudinem habeat  sufficientem  ad  suum  in  synodo  iudicium  feren- 

1 Uisce  siglis,  quae  Anonymum  Gallum  significant,  utor  ad  anonymum 
scripliunculae  auctorem  indicandum;  non  quasi  homini  Gallo  adseribi  cer- 
to illa  possit,  sed  quia  cum  gallici  subinde  idiotismi  latino  amictu  pe- 
nulati  in  ea  occurrant,  hi  procul  dubio  auctorem  aut  gente  Gallum,  aul 
certe  gallica  lingua  utentem  produnt. 

dum,  nequaquam  necessarius  est  conditionum,  quas  A.  G.  po- 
stulat, complexus;  atque  adeo  neque  contra  veracitatcm  pecca- 
bit, neque  contra  fidem,  neque  contra  iustiliam,  neque  contra 
officium  consulendi  paci  et  unitati  Ecclesiae,  quod  immo  impie 
violabit,  si  ea,  quae  necessaria  non  sunt,  indiscrete  et  pertinaci- 
ter ad  iudicium  ferena  ii n exigat. 

Ac  primo : non  peccabit  contra  voracitatem;  quia  etiam  seclu- 
so indiscreto  illo  conditionum  complexu  salis  certus  esse  potest 
de  sententia,  quam  profert. 

Secundo:  non  peccabit  contra  lidem;  quia  satis  certus  esse 
potest,  sententiam,  quam  prolaturus  est,  deposito  fidei  esse  con- 
sonam. 

Tertio:  non  peccabit  contra  iustitiam;  quia  si  salis  certus  est, 
ad  revelationis  depositum  id  pertinere,  quod  iudicando  affirmat, 
iustissime  damnandos  et  a corpore  Ecclesiae  rescindendos  eos 
pronunciat,  qui  veritati  non  obediunt. 

Quarto:  tandem  non  peccabit  contra  officium  consulendi  paci 
et  unitati  Ecclesiae,  quinimmo  boc  officium  impie  violabit;  quia 
si  salis  veritatem  cognoscit,  et  nihilominus  pertinaciter  exigat  non 
exigenda,  impie  pacem  turbabit,  et  unitatem  proscindet. 

Didum  est,  ut  Episcopus  certitudinem  habeat  sufficientem  ad 
suum  in  Synodo  iudicium  ferendum  non  esse  necessarium  illum 
conditionum  complexum , qui  in  quaestione  proponitur:  Exigi  vi- 
delicet, ut  Episcopus  ille  coram  Deo , in  sinceritate  conscien- 
tiae suae,  habuerit  veram  plenamque  certitudinem  de  hac  do- 
ctrina, ut  revelata , semperque  in  Ecclesia , ut  tali  passim  tra- 
dita et  credita. 

Nam  quod  ait,  coram  Deo  rem  agendam,  egregie  dicitur:  sic 
sane  minus  Episcopi  animum  pulsabit,  atque  in  transversum  aget, 
quod  quidam  forte  laici,  blasphemantes  quod  ignorant,  dicturi 
et  cum  congrua  sui  ipsorum  ignominia  scripturi  sint,  liberum  non 
fuisse  concilium , prout  A.  G.  formidat. 

Item  bene  additur,  certitudinem  in  sinceritate  conscientiae  suae 
habendam;  sic  coram  aeterno  iudicc  testimonium  perhibebit  con- 
scientia Episcopo,  se  ad  sententiam  ferendam  non  iis  impulsum 

ullatenus,  quae  (ut  habet  A.  G.)  de  Germania,  de  Gallia,  de  Hun- 
garia  etc.  a falsae  sapientiae  hominibus  mussitari  audiit,  sed  a 
sapientia,  quae  ex  Deo  est,  se  ductum  fuisse. 

At  vero  quod  Episcopus  nosse  certo  debeat,  doctrinam,  pro 
qua  laturus  suffragium  est,  non  modo  ad  revelationis  depositum 
pertinere,  sed  praeterea  ipsam  in  Ecclesia  semper  uti  revelatam 
passivi  traditam  et  creditam  fuisse , quisnam  quaeso  praeter  eos, 
qui  in  canonum  theologicorum  scientia  prorsus  sint  peregrini, 
admittat  aut  contendat? 

Aggressi  sunt  Patres  Basileenscs  (cum  Sess.  XXXVI  adhuc  le- 
gitime congregatos  se  aut  crederent  revera,  aut  se  credere  simu- 
larent) definire  et  declarare , doctrinam,  quae  asserit,  B.M.  V. 
immunem  semper  fuisse  ab  omni  originali  et  actuali  culpa,  tam- 
quam consonam  fidei  catholicae , et  sacrae  scripturae  ab  omni- 
bus catholicis  approbandam,  tenendam,  et  amplectendam  fore. 
Rursus:  Post  editum  de  eadem  doctrina  dogmaticum  a Romano 
Pontifice,  iudicium,  equidem  accessit  is  Episcoporum  consensus, 
quem  ad  indicii  Apostolici  firmitatem  necessarium  quidam  olim 
dicebant.  At  vero  numquid  Patres  Basileenses,  numquid  et  Epi- 
scopi (si  qui  putaverint,  assensum  suum  iudicio  Romani  Ponti- 
ficis adiungendum)  ne  gravissimo  contra  veracitatem,  lidem,  et 
iustiliam  peccato  se  inquinarent,  certitudinem  de  hac  doctrina 
quasi  in  Ecclesia  semper  tamquam  revelata  passim  tradita  et  cre- 
dita, quaerendam  consuerunt,  aut  etiam  assequi  potuissent?  Qui- 
nimmo Basileenses  non  tacent,  hactenus  difficilem  quaestionem 
diversis  in  diversas  ac  plane  oppositas  sententias  abeuntibus, 
agitatam  fuisse.  Neque  Basileenses  igitur,  inter  quos  malo  fato 
ingens  Parisiensium  Doctorum  ac  Baccalaureorum  turba  primas 
utique  partes  agere,  totumque  agmen  circumducere  consuevit,  il- 
larum conditionum  necessitatem  cognoverunt,  neque  ullus  dein- 
de per  totam  Ecclesiam  Episcopus  illas  conditiones  postulavit. 

Rursus:  si  conditiones  ciusmodi  sunt  necessariae,  ut  Episcopus 
gravissimi  peccati  contra  veritatem , fidem,  et  iustitiam  reatum 
non  incurrat ; quomodo  a gravissimo  hoc  crimine  immuues  dice- 
mus Episcopos,  qui  in  Synodo  Nicaena  vel  Arelatensi  definive- 

nmt,  validum  cssc  baptismum  ab  haereticis  collatum,  atque  id- 
circo non  rebaptizandos  eos  esse,  qui  ab  hacresi  in  Ecclesiae  si- 
num se  recipiebant?  Quo  enim  pacto  semper  in  Ecclesia  uti  re- 
velatam passim  traditam  et  creditam  habere  potuerunt  eam  do- 
ctrinam, quando  certo  constabat  oppositam  non  modo  per  uni- 
versas Africae  Ecclesias , et  per  duos  Exarchalus , Tonticum 
scilicet  et  Asianum,  nccnon  per  Aegyptum  (ut  litterae  Dionysii 
Alex,  testantur)  invaluisse  cl  in  praxim  deductam,  sed  tum  in 
pluribus  Africae  conciliis,  tum  in  Iconiensi  Phrygiae,  et  Svna- 
densi  Asiae  Synodis  confirmatam  fuisse? 

Quid  de  Tridentinis  Patribus  deinde  dicendum,  aut  quomodo  a 
gravissima  illa  violatae  veracitatis , fulei , et  iustitiae  labe  pos- 
sent eximi,  quando  Sess.  IV,  intentato  anathemate  ita  sanxerunt: 
Si  quis  libros  integros  cum  omnibus  suis  partibus,  prout  in.  . . 
veteri  vulgata  latina  editione  habentur , pro  sacris  et  canoni- 
cis non  susceperit...  anathema  sil?  Nam  diversum  sacrorum 
librorum  canonem  nobis  proferunt  Origencs  et  Alhanasius  ex  Ae- 
gypto , Eusebius  Pamphili  et  Cyrillus  Hierosol.  ex  Palaestina, 
Amphilochius  e Pamphilia,  Melito  Sardensis  ex  Asia,  Synodus 
Laodicena  (cuius  canones  et  Trullani  Patres  probaverunt)  e Phry- 
gia , Epiphanius  ex  Cypri  insula,  Nazianzenus  e Cappadocia , 
Damascenus  e Thracia,  Iunilius  ex  Africa,  Isidorus  ex  Hispania, 
Hilarius  ex  Gallia,  ltullinus  ex  Italia,  ac  demum  Hieronymus, 
qui  Orientem  simul  atque  Occidentem  SS.  Litterarum  studiis  in- 
tentus peragravit.  Quomodo  igitur  doctrina  a Tridentinis  Patri- 
bus sancita  reperietur  ceu  revelata  semper  in  Ecclesia  passim 
tradita  et  credita ? 

Notissimum  nimirum  est,  in  hisce,  atque  aliis  quaestionibus, 
prius,  ut  Augustinus  ait,  nondum  eliquatis,  quae  nihilominus 
deinde  decretorio  iudicio  in  Ecclesia  fuerunt  diremptae,  illud 
contigisse,  quod  idem  Augustinus  circa  haereticorum  baptismum 
(Conlr.  Crescon.  cap.  32)  dicit,  scilicet  quod  inter  Episcopos  an- 
terioris aetatis...  ista  quaestio  fluctuaret,  et  varias  haberet  in- 
ter se  collegarum  salva  unitate  sententias. 

Quisquis  autem  minus  assequitur  nec  mente  percipit,  qui  fieri 
possit,  ut  Episcopus,  de  quapiam  doctrina  certus  esse  queat, 


quantum  sitis  est  ad  cam  uti  revelatam  indicandam,  utcumque 
aut  ignoret  aut  non  repcriat,  eam  ceu  revelatam  semper  in  Ec- 
clesia passim  traditam  et  creditam  fuisse ; is  ad  eam  Theolo- 
giae pariem  remittendus  est,  quae  inscribitur  De  locis  Theologicis: 
quam  quidem  si  vel  minimum  quid  A.  G.  dclibasset,  aut  saltem 
a longe  salutasset,  nunquam  ad  iudicium  dogmaticum  ferendum 
temere  et  imperite  eas  conditiones  neque  ab  Episcopis  neque  ab 
ullo  hominum  ceu  necessarias  poslulasset. 

QUAESTIO  II. 

« Quomodo  efformandum  sit  certum  illud  iudicium,  ut  circa 
quaestionem  propositam  suffragium  affirmativum  tuta  conscien- 
tia dari  possit  ? » 

Respondet  A.  G.  Iudicium  efformari  debet  l.°  personali  exa- 
mine; 2.°  prudenter;  3.“  Argumentis  proprie  dogmaticis. 

Et  hoc  quidem  responsum  admitti  utcumque  poterit;  non  item 
tamen  admittenda  ea  sunt,  quae  G.  A.  ad  singulas  responsi  sui 
partes  explicandas  per  gravissimam  in  Episcopos  ac  Romanum 
Pontificem  iniuriam,  et  per  crassam  catholicae  doctrinae  ignoran- 
tiam addit.  De  tribus  hisce  iudicii  conditionibus  singillatim  di- 
cemus. 

articulus  I. 

♦ 

De  examine  personali. 

I.  Animadversiones  praeviae.  — II.  Doctrinae  de  Rom.  Pontificis  infallibi- 
litate  temere  opinionis  nomen  affixum.  — III.  Caecitas  et  protervia  in 
deterrendo,  ne  quis  Rom.  Pontificis  iudicium  sequatur.  — IV.  Petitio 
principii  imperitissime  obiecta  ab  Anonymo.  — V.  Atrox  eiusdem  in 
Concilii  Vaticani  Patres  iniuria.  — VI.  Summa  doctrinae  catholicae 
ignorantia. 

I. 

Animadversiones  praedae. 

Et  quod  ad  examen  personale  attinet,  A.  G.  Episcopum  cum 
iudice  comparans,  duo  praescribit;  l.°  ne  a causae  studio  sese 

eximat;  2.*  ne  caeca  fiducia  opinionem  aliorum,  utut  coniudicum, 
aut  etiam  Praesidis  opinionem  sequatur.  Quos  canones  ad  rem 
applicans,  cavendum  praecipit  ne  Episcopus  sine  proprio  studio 
et  examine  opinionem,  quaecumque  illa  sit , tum  Romani  Ponti- 
ficis, tum  etiam  aliorum  Episcoporum  sequatur. 

Singula  inspiciamus.  Ac  primo  missa  nunc  fiat  instituta  Epi- 
scopi cum  quolibet  iudice  comparatio,  quae  in  gravissimum  con- 
tra doctrinam  catholicam  sphalma  hominem  imperitum  impulit. 
De  hoc  infra. 

Quod  Episcopus  itaque,  antequam  ferat  sententiam,  a cogno- 
scenda causae  conditione  eximere  sese  non  debeat;  si  ita  acci- 
piatur, quod  solidam  aliquam  indicii  sui  rationem  perspectam 
habere  debeat,  verum  est.  At  alio  sensu  id  A.  G.  dicit.  Et  de 
hoc  infra. 

Item  quod  ait,  aliorum  opinionem  haud  caeca  fiducia  sequen- 
dam esse;  si  caeca  intelligatur  haec  fiducia,  quae  ne  videt  qui- 
dem cur  alteri  lidcm  habeat;  quis,  nisi  demens,  de  hoc  ambigat? 
Et  nihilominus  eiusmodi  quoque  monitum  mira  huius  A.  G.  sa- 
pientia et  modestia  Episcopis  suggerendum  operae  pretium  duxit. 
Ceterum  aliud  "uid  ille  per  haec  insinuat,  ut  paulo  infra  vide- 
bitur. 

Verum  stulta  x\..  G.  insolentia  tunc  maxime  elucet,  cum  eos  de- 
signat, quibus  caecam  fidem  monet  ab  Episcopo  habendam  non 
esse,  quique  alii  non  sunt,  nisi  Romanus  Pontifex,  Christi  Vica- 
rius, et  Episcopi  in  Synodo  indicaturi. 

II. 

Doctrinae  de  Rom.  Pontificis  infallibilitate  opinionis 
nomen  affixum. 

Et  in  primis  quis  aequo  ferat  animo,  quod  doctrina  de  Ro- 
mani Pontificis  infallibilitale  voce  opinionis  denotetur?  Num  ho- 
mo imperitissimus  ignorat,  damnatam  fuisse  propositionem  Petri 
Qxomensis:  Ecclesia  urbis  Romae  errare  potest,  ac  propterea 

tenendam  contradictoriam,  nempe:  Ecclesia  Urbis  Hornae  erra- 
re non  potest  ? Cumque  inerrantiae  huius  privilegium  in  Capite 
et  ex  Capite  eiusdem  Ecclesiae  sil,  nec  huic  sententiae  desit  (si 
id  A.  G.  forte  exigat)  dispersae  Ecclesiae  consensus,  qua  auda- 
cia opinionem  vocat  doctrinam  istam  definitivo  iam,  indicio  san- 
citam ? 

Et  cum  Pius  P.  VI  omnibus  Christi  fidelibus  districte  praece- 
perit, ne  de  propositionibus  et  doctrinis  conciliabuli  Pistoriensis 
sentire,  docere...  praesumant , contra  quam  in  ea  Constitutione 
declaratur ; in  ipsa  autem  adoptionem  sic  dictae  Declarationis 
cleri  Gallicani  tamquam  temerariam , scandalosam,  ac  praeser- 
tim Apostolicae  Sedi  iniuriosam , atque  reprobatam  et  damna- 
tam decernat  esse  habendam ; nec  dispersae  Ecclesiae  consensus 
(si  quis  necessarium  hunc  esse  opinetur)  defuerit : qua  audacia 
sic  delinila  doctrina  ad  opiniones  reiicilur? 

Quod  si  A.  G.  respondere  velit,  nonnullos  fortasse  extilisse, 
qui  hisce  decretis  consensum  non  adiecerint;  at  inficiar!  nemo 
poterit,  magnam,  quinimmo  maximam  Ecclesiae  dispersae  par- 
tem (ad  hominem  enim,  ut  aiunt,  disserimus)  eas  constitutiones 
religiose  admisisse.  Quod  cum  ita  sit , nodum  iam  praecidit 
damnatus  Lulheri  articulus  XVII : Si  Papa  cum  magna  parte 
Ecclesiae  sic  vel  sic  sentiret.  . . ; adhuc  non  est  peccatum  aut 
haeresis  contrarium  sentire.  Nihil  igitur  ad  damnationem  vitan- 
dam prodesset,  quod  aliquorum,  si  qui  extiterint,  protervia  Apo- 
stolicis  Pii  VI  vocibus  aures  detrectare  praesumpserit. 

Per  insignem  igitur  tantummodo  inscitiam,  aut  inverecundam 
proterviam,  doctrina  de  Rorn.  Pontificis  infallibililatc  ad  meram 
opinionem  traduci  posset. 


III. 


Caecitas  et  protervia  in  deterrendo , ne  quis  Rom.  Pontipeis 
iudicium  sequatur. 

Sed  iam  de  fiducia  dicendum,  quam  ne  quis  in  ltomani  Pontifi- 
cis arbitratu  reponat,  A.  G.  omni  studio  deterret.  Qua  in  re  ut  li- 

quido  conslct,  quam  misere  homo  iste  caecutiat,  satis  sit  in  men- 
tem revocare,  quid  Episcopi  interposito  iuramento  in  professione 
fidei  die  huius  anni  sexta  solemniter  emissa  spoponderint:  San- 
ctam nimirum,  catholicam  et  Apostolicam  Romanam  Ecclesiam 
omnium  Ecclesiarum  matrem  et  magistram  agnoscere  se,  atque 
agnituros,  iuraverunt.  Neque  obscurum  esse  ullatenus  potest, 
Romanae  Ecclesiae  magisterium  ad  Romanum  Episcopum  perti- 
nere. Missum  porro  nunc  fiat , quod  in  Constanticnsi  Synodo 
(Sess.  45,  Const.  Inter  cunctas)  Sacro  approbante  Concilio 
sancitum  est,  omnes  et  singulos...  qui ...  de  fidei  articulis  aliter 
sentire  aict  docere,  quam  sacrosancta  Romana  Ecclesia...  do- 
cet... tamquam  haereticos  iudicandos.  Sed  vel  hoc  omisso,  quis 
non  iniquissimo  animo  ferat,  quod  nunc  in  scaenam  prodeat  homo 
ab  auribus  Romano  Pontifici  praebendis  illos  deterrens  Episco- 
pos, qui  eundem  Romanum  Pontificem  tamquam  magistrum  se 
habere  et  habituros  iurarunl?  Et  dum  Hieronymus  hanc  reddit 
rationem,  cur  ad  Damasum  scribat  (Epist.  XV,  n.'  1),  quia 
(inquit)  mihi  cathedram  Petri  et  fidem  Aposlolico  ore  laudatam 
censui  consulendam,  inde  nunc  meae  animae  postulans  cibum , 
et  quia  (subdit)  profigato  a sobole  mala  patrimonio , apud  vos 
solos  incorrupta  patrum  servatur  haereditas  . . . vos  estis  lux 
mundi,  vos  sal  terrae , vos  aurea  vasa  et  argentea;  quo  au- 
su Anonymus  iste  novum  promens  canonem  contendit,  in  quae- 
stione fidei  non  esse  consulendam  cathedram  Petri , non  consu- 
lendam fidem  apostolico  ore  laudatam,  non  hinc  postulandum 
animae  cibum:  quasi  vero  alibi  iam  incorrupta  servetur  patrum 
haereditas,  a Romano  autem  Pontifice  profligatum  sit  fidei  pa- 
trimonium, ut  iam  neque  lux  mundi  sit,  nec  sal  terrae,  nec  au- 
rea vasa  et  argentea? 


IV. 


Petitio  principii  imperitissime  ohiecta  ab  Anonymo. 


Sed  (inquit  Anonymus  G.,  ad  dialecticam  recurrens)  esset 
petitio  principii,  si  praesupponatur  infallibilitas  Papae,  quae 
idipsum  est,  de  quo  quaestio  movetur. 

Nimirum  homo  controversiarum  fidei  plane  oblitus  non  per- 
videt, hoc  ipsum  dici  posse  de  Conciliis  et  de  Ecclesia.  Sane,  ut 
haereticus  sil  quisquis  neget  aut  Conciliorum  aut  generatim  Ec- 
clesiae infallibilitatem,  haec  infallibilitas  dogmatico  iudicio  defi- 
niri debuit.  Quaero  cnimvero:  undenam  habebimus  definitivam 
hanc  et  infallibilem  de  Conciliorum  aut  Ecclesiae  infallibilitate 
sententiam , si  aliunde  quam  a Conciliis  vel  ab  Ecclesia  sit 
expetenda?  Et  si  ciusmodi  definitio  a Conciliis  vel  ab  Ecclesia 
quaerenda  sit,  nonne  recurret  eadem  illa  petitio  principii,  atque 
adeo  praesupponetur  ea  infallibilitas,  quae  idipsum  sit , de  quo 
quaestio  movetur  ? 

Adeat  itaque  A.  G.  qualemcumque  Theologiae  cursum;  eam 
pariem  inspiciat,  in  qua  de  iudice  controversiarum  agitur;  facile 
inde  addiscet,  quae  via  tenenda  sit,  ut  in  ciusmodi  quaestionibus 
vilium  petitionis  principii  devitetur. 

In  praesenti  quaestio  est:  an  sententia,  asserens  Romanae 
Sedis  Episcopum  ac  Petri  Apostoli  successorem  in  pascendo  ac 
docendo  pro  munere  sibi  credito  dominicum  gregem  errare  non 
posse,  contineatur,  nec  ne,  in  deposito  fidei  seu  revelatae  do- 
ctrinae. Inde  ergo  petenda  est  quaestionis  solutio,  ubi  depositum 
fidei  conservatur.  Et  siquidem  quispiam  cum  Hieronymo,  irnmo 
cum  universa  Ecclesiae  traditione  credat,  boc  depositum  inte- 
grum, incorruptumque  in  Ecclesia  Romana  seu  Cathedra  Peti  i ser- 
vari, num  praepostere  quis  acturus  dicetur,  si  solutionem  quae- 
stionis ab  Ecclesia  Romana  requirat?  Et  haec  quidem  ad  pro- 
pellendam insolentem  iniuriam,  qua  Romanos  Pontifices  A.  G. 
hoc  loco  impetit;  nam  caeteroquin  et  alii  fontes,  c quibus  fidei 
depositum  depromatur,  notissimi  sunt.  Quin  et  A.  G.  si  Theo- 
logos de  hoc  argumento  tractantes  consuluisset,  facile  deprehen- 
disset, quomodo  vitium  principii  petiti  vitent,  nec  sane  infallibi- 
lilas  Summi  Pontificis  ex  supposita  eiusdem  infallibilitate  ab  ipsis 
deducatur. 

V. 

Atrox  A.  G.  in  Concilii  Vaticani  Patres  iniuria. 

Pauca  nunc  circa  illud,  quod  A.  G.  cum  summa  itidem  iniu- 
ria subdit  de  Episcopis.  In  quo  duo  maxime  consideranda  occur- 
runt. Primum  quod  Episcopo  interdicat,  ne,  sine  examine,  alio- 
rum Episcoporum,  qui  stant  pro  Pontificia  infallibililate,  senten- 
tiam ( opinionem  inscite  A.G.  dicit)  sequatur.  Alterum,  quod  secus 
Concilium  evadet  non  iudicantium  coetus,  sed  turba  caecutientium. 

Et  quod  attinet  ad  primum,  enimvero  diceres,  ex  ineptissimi 
istius  A.  sententia  Episcopos,  qui  ad  Concilium  Vaticanum  con- 
venerunt, universos  aut  e veteri  Boeotia  huc  adventasse,  aut 
etiam  de  mundo  lunari  delapsos  esse,  aut  certe  quaestionem  pro* 
poni  ad  dies  usque  nostros  inauditam,  aut  certe  hucusque  mentis 
humanae  viribus  imperviam.  Quid  igitur  dicendum,  quando  con- 
tra adeo  trita  ac  vel  plebeculae  Christianae  notissima  est  haec 
Pontificis  Romani  praerogativa,  adeo  doclores  pene  universi  hanc 
controversiam  et  quaquaversus  pertractarunt,  et  splendidissimo 
lumine  collustrarunt,  ut  reipsa,  nisi  Episcopos  tibi  fingas  ceu  stu- 
pidum pecus,  eam  ipsis  incompertam  fingere  plane  stultum  sit? 
Et  cum  Episcopi,  alii  quidem  ad  eam  dignitatem  post  plures  an- 
nos in  tradendis  sacris  disciplinis  exactos  ascenderint,  alii  post 
lauream  in  re  theologica  atque  canonica  promeritam,  omnes  vero 
in  sacris  excolendis  studiis  versati ; quid  est,  quod  universi  nobis 
ab  isto  A.  exhibeantur  adeo  inepti,  ut  nemo  alterius  sententiae 
possit  acquiescere,  utut  de  eiusdem  doctrina  ac  scientia  solida 
certior  iam  sit  ? 

VI 

Summa  doctrinae  catholicae  ignorantia. 

Quod  vero  tolerari  nullo  modo  potest,  quodque  A.  G.  ceu  ho- 
minem designat,  cui  vel  prima  Christianae  catecheseos  elementa 
sint  incomperta,  illud  est,  quod  per  absurdissimam  Concilii  oecu- 

mcnici  comparationem  cum  quovis  hominum  de  negotio  aliquo 
communiter  deliberantium  coetu,  de  iudicio  portendit  Episcopo- 
rum, qui  ante  praemissum  examen  eiusmodi,  cuiusmodi  sibi  ipse 
necessarium  effingit,  suffragium  in  Synodo  tulisse  putentur.  Non 
coelus  (inquit)  foret  indicantium , sed  turba  caecutientium.  Quid 
enimvero?  Num  iste  iam  praeoccupando  parat  sibi  viam,  qua  Sy- 
nodi iudicium , sibi  forte  invisum,  facile  eludere  et  effugere  pos- 
sit? Nos  catholicae  Ecclesiae  (llil  promissis  firmissime  credimus 
Christi  Domini  dicentis:  Ego  sum  in  medio  eorum:  dumque  su- 
perbum nobis  non  assumimus  munus  docendi  Episcopos  de  ipso- 
rum iu  iudicandis  fidei  causis  officio,  simul  nefas  ducimus  teme- 
re suspicari,  eos  officio  suo  ulla  ex  parte  deesse.  Sed  quidquid 
demum  de  hoc  sit,  post  prolatum  ab  ipsis  in  Synodo  iudicium, 
nihil  opus  ducimus  inquirere , praemiserint  necne  iudicio  exa- 
men. Firmissima  quippe  stat  promissio  Christi;  et  qui  nobis  prae- 
cepit, ut  Ecclesiam  audiamus,  ipse,  qui  se  ipsum  negare  non  po- 
test, committet  nunquam,  ut  quidpiam  Ecclesia  praeter  verita- 
tem nos  doceat. 

Propterea  quisquis  cum  A.  G.  suspicetur , e Synodo  prodire 
sententiam  posse,  quae,  quasi  a caecutientium  turba,  nou  vero  a 
iudicantium  coetu  egressa,  contemni  queat,  hic  caecus  ipse  est, 
hic  fidem  ignorat,  hic  Ecclesiam  ignorat,  hic  Christum  nescit, 
immo  et  fidem  negat,  negat  Ecclesiam,  Christum  negat. 

ARTICULUS  II. 

De  prudentia  in  iudieio  sfformando. 

I.  Praeiudicia  Scholarum  abs  re  huc  inducuntur.  - Thoraas  Waldensis  bi- 
nas tantum  Scholas  novit,  catholicorum,  et  haereticorum.  — Il.ldipsum 
colligitur  testimoniis  Meleliioris  Cani,  Suerezii,  et  Bellarmini.  — 111.  Ab- 
usive inducitur  qnaedam  Gallicana  Schola.  - lluius  aetas,  praecessores, 
auctores.  — IV.  Haereticum  lo.  Gersonis  systema,  unde  theses  gallica- 
nae  exortae.  — V.  Haereticum  Petri  Alliacensis  systema,  e quo  gallica- 
nae  theses.  — VI.  De  usu  SS.  Scripturarum  apud  parisiensis  scholae  pa- 
tres. — VII.  Systema  item  haereticum  Io.  Breviscoxne,  aliorumque  Do- 
ctorum parisiensium.  — VIII.  Egregia  praecedentium  systematum  con- 
sectaria. — IX.  Doctor  Paris.  Iac.  Almainus  eadem  labe  infectus.  — 
X.  Almaino  pestis  etiam  a praecessore  lo.  Maiori  Doctore  Paris,  propina- 
ta. — XI.  ninc  arma  haereticis  suppeditata,  et  haereticum  Richerii  sy- 
stema. — XII.  Hinc  praestitum  Yigorio,  Launoio  et  Dupiuio  praesi- 
dium. — XIII.  Cuiusnam  Scholae  praeiudicia  videantur  abiicienda. — 
XIV.  Adversus  inerrans  Rom.  Pontificis  magisterium,  falso  gallicana 
schola,  falsius  gallicana  Ecclesia  iactatur. 

Sed  iam  ad  alterum  est  deveniendum,  quo  A.  G.  postulat,  ut 
indicium  (ut  ail)  sit  prudenter  efformatum.  Duo  autem  ad  id  re- 
quirit: I .°  Deponenda  (inquit)  praeiudicia  scholarum,  in  quibus 
quisque  educatus  est.  2.°  Omnes  hinc  atque  inde  rationes  attenta 
consideratione  introspiciendae  et  ponderandae  sunt.  Singula  in- 
spiciamus. 


I. 


Praeiudicia  Scholarum  abs  re  huc  inducuntur.  — Thomas  Waldensis 
binas  tantum  Scholas  novit , catholicorum,  ct  haereticorum. 


Et  primum  quidem  aequissimum  dixeris ; sed  enim  prorsus 
abs  re  in  medium  hic  adducitur.  Quasnam  enim  scholas,  quarum 
praeiudicia  sint  deponenda,  A.  G.  somniat?  Nos  duas  omnino  in 

controversia  praesenti  scholas  olim  novimus  cxtitisse,  quae  notis- 
simae omnibus  esse  debent.  Altera  catholicorum  fuit,  altera  hae- 
reticorum, qui  doctrinam  catholicam  pacifice  dominantem,  sed 
sibimet  valde  incommodam  impugnare  et  deturbare  aggressi  sunt. 
Egregie  iam  inde  ab  aetate  sua  Thomas  Waldcnsis  (De  D.  Petro 
et  de  Rom.  Pont.  Gap.  32,  n.  3):  Omnes  pene  haereses  prin- 
cipales contra  Romanorum  Praesulum  potestatem  insurgunt,  di- 
centes cum  patre  suo  Chore  etc.  Cumque  in  eam  rem  vetustiores 
Arianos  memorasset,  istorum  (subdit)  exemplum  volavit  ad  po- 
steros, et  iam  tardis  diebus  abbas  loachim  et  post  eum  Petrus 
loannes  ea  peste  tanguntur....  Huius  etiam  pestis  sectator  erat 
Gerardus  Sagarellus  de  Parma....  Haeretici  quoque  Valdenses 
hanc  sibi  blaspliemiam  colligebant....  Ilis  ergo  et  similibus  aliis 
deridendis  Doctoribus  assurgit  noster  Vitcleff , et  Sagarellinae 
scholae  se  spondet  discipulum.  Ili  ergo  Patriarchas  suos  reve- 
renter extollunt  Chore,  Dathan , et  Abirpn.  Haeretici  autem  in 
Romanos  Praesules  furoris  causam  sic  idem  Thomas  explicat,  de 
Vitcleffo  loquens  (Op.  cit.  Cap.  47,  n.  2.):  IIoc  unum  conatur 
furor  eius  haereticus,  ut  Papa  ad  determinandum  et  appro- 
bandum veritates  catholicas,  et  e contrario  ad  cancellandum  et 
destruendum  molitiones  haereticas  facultatem  nullam  habeat  ce- 
teris altiorem. 

Et  reipsa  quis  iam  nesciat,  hac  omnintf  de  causa  veterum  hae- 
reticorum successores,  lulheranos,  inquam,  calvinianos,  cetcras- 
que  inde  exortas  pestes  innumeras,  ac  demum  iansenianos,  legiti- 
mam sane  praecedentium  haereticorum  sobolem,  ab  impugnanda 
hac  sibi  maxime  invisa  Romani  Pontificis  praerogativa  nunquam 
destitisse  ? 

Sed  et  hinc  cernimus  catholicos,  praesertim  postquam  ab  Vit- 
cletli  aevo  furor  haereticus  ardentius  efferbuit,  pro  luendo  tra- 
ditae fidei  deposito  fortiter  et  constantissime  dimicasse.  Pro  tuen- 
do, inquam,  traditae  fidei  deposito.  Ut  enim  (ibid. ) habet  Wal- 
densis  Thomas,  Orthodoxi  omnes  ad  iudices , Christi  currunt  Yi- 
carios , et  ordinate  requirunt,  ut  tandem  planam  teneant  verita- 

lern.  Propter  hoc  enim,  ut  vere  credunt ....  licet...  inter  omnes 
mortales  singillatim  acceptos  petere  Papam , cuius  moderamen 
et  decisio  pro  irrefragabili  vero  tenebatur  a Patribus.  Apud 
ipsum  enim  pie  credebant  totius  fidei  nostrae  latere  mysteria,  et 
pectus  eius  imbutum  butyro  illo  prophetico,  (juo  sciret  reproba- 
re malum  et  eligere  bonum.  Et  cum  (Cap.  5,  n.  3)  praemisisset: 
Scrutemur  ergo  certiores  magistros  Ecclesiae,  qui  de  magisterio 
Petri  secundum  Scripturas  sanctas  nos  doceant  veritatem... 
demum  post  multa  infert : Habes,  quod  in  Petro  post  Christum 
sunt  omnes  causae  magisterii,  quemadmodum  in  Salvatore.  Ple- 
nus ergo,  et  non  partialis  magister  Ecclesiae  sanctus  Petrus.... 
Si  ergo  secundum  omnes  causas  magister  est  Petrus,  magister 
ergo  est  omnis  fidei...  Et  quidquid  Petro  negaveris  post  Chri- 
stum, Christo  negasti. 


1L 


Jdipsum  colligitur  testimoniis  Melchioris  Cani, 
Suarezii,  ct  Bellarmini. 


Nec  aliam  scholarum  partitionem  nobis  exhibet  Trid.  Concilii 
Theologus  Melchior  Can&  (lib.  6,  c.  6 Loc.  Theol.):  Illud  asse- 
ro, ac  fidenter  quidem  assero,  pestem  eos  Ecclesiae  ac  perni- 
ciem afferre,  qui  aut  negant,  Romanum  Pontificem  Petro  in  fi- 
dei doctrinaeque  auctoritate  succedere,  aut  certe  astruunt,  sum- 
mum Ecclesiae  Pastorem,  quicunque  tandem  ille  sit,  errare  in 
fidei  indicio  posse.  Utrumque  haeretici  faciunt;  qui  vero  illis  in 
utroque  repugnant,  hi  in  Ecclesia  catholici  habentur. 

Quod  idem  ex  Suarez  habemus,  ubi  (De  fid.  Disp.  5,  Sect.  8, 
n.  4)  ait:  Veritas  catholica  est,  Pontificem  definientem  ex  ca- 
thedra esse  regulam  fidei,  quae  errare  non  potest...  Ita  docent 
hoc  tempore  omnes  catholici  Poetor  es,  et  censeo  esse  rem  de 
fide  certam. 

Et  si  omnes  doctores  catholici  hoc  docent  tamquam  veritatem 
catholicam , adeo  ut  opposita  doctrina,  ut  inquit  Bellarminus  (De 
Rom.  Pont.  lib.  4,  cap.  2),  censeri  possit  ut  omnino  erronea 
et  haeresi  proxima,  quasnam  excogitabimus  scholas  esse,  qua- 
rum praeiudicia,  Episcopi,  ut  nostri  A.  monitis  pareant,  a se  de- 
bent excutere  ? 


III. 

Abusive  inducitur  quaedam  Gallicana  Schola.  — Huius  aetas, 
praecessores , auctores. 

Sed  enim,  inquiet  A.  G...,  praetermittenda  hic  non  est  vetus 
parisiensis  seugallicana  schola,  in  qua  nemo  ignorare  potest  op- 
positam doctrinam  plus  minus  obtinuisse. 

Egregie  omnino;  praesertim  vero,  si  nostri  A.  sermo  eo  ten- 
dat, ut  si  quis  forte  aut  Episcopus,  aut  Episcopi  adhaerens  late- 
ri, opiniones  eas  imbiberit,  ab  his  sua  iudicia  perverti  non  sinat. 
Sin  autem  ad  catholicae  doctrinae  sectatores  verba  dirigit,  ego 
vero  valde  dubito,  an  ullus  futurus  sit,  qui  vel  minimam  putet 
rationem  habendam  istius  gallicae  scholae,  si  tamen  haec  scho- 
lae appellatio  attribui  illi  aliquatenus  possit. 

Et  sane  1."  isliusmodi  schola,  quatenus  a communi  catholica 
doctrina  secessit,  singularcsque  de  Romano  Pontifice  opiniones 
sectari  coepit,  non  antiquior  saeculo  XV  est;  et  Ioannes  Maior, 
Doctor  parisiensis  (De  auctorit.  Concil.  inter.  Opp.  Gers.  tom.  II, 
pag.1132)  ingenue  fatetur,  a Diebus  Concilii  Constantiensis  aca- 
demiam  parisiensem  a communi  doctrina  declinasse.  At  vero  quod 
ad  eam  usque  aetatem  et  quoad  eam  doctrinam,  de  qua  tam  fre- 
quens, immo  assidua  usquequaque  mentio  in  Conciliis,  in  Romano- 
rum Pontificum  epistolis  ac  Constitutionibus,  in  scriptis  Patrum 
omnigenis,  atque  in  Tractatibus  SS.  Doctorum  occurrit,  catholica 
plebs,  immo  Ecclesia  universa  in  densis  tenebris  versata  fuerit,  id 
profecto  nimis  durum  est,  nec  ullus  admissurus  erit  catholicus. 

2. °  Quinimmo  cum  opiniones  ex  Baccalaureis,  Docloribus,  et 
Cancellariis  parisiensibus  tunc  erumpentes,  patronos  praecessores- 
que alios  in  antecessum  non  habuerint,  nisi  haereticos,  uti  supe- 
rius Waldensem  Thomam  proclamantem  audivimus ; numquid 
vero  amodo  statuemus,  caelestis  doctrinae  radios  eo  usque  solis 
haereticis  affulsisse? 

3. °  Sed  et  quinam  scholae  huius  Auctores?  Petrus  Alliacensis 
(respondet  Auctor  Deci.  Cler.  Gallic.  p.  1,  lib.  1,  c.  5),  et  Ioan- 
nes  Gerson , qui  insuper  Constantiensem  Synodum  sententiis  suis 
regendam,  quin  et  in  suas  sententias  (si  superis  placeret)  addu- 
cendam assumpsit. 

4. °  At  vero  cum  et  A.  G.  egregie  statuat,  indicium  nonnisi  ex 
argumentis  vere  proprieque  dogmaticis  ferri  de  his  quaestionibus 
oportere,  ex  apertis  nimirum  SS.  Scripturarum  textibus  vel 
antiqua  et  certo  constante  Ecclesiae  catholicae  traditione;  quae- 
ramus enimvero  tantisper,  an  hisce  armis  instructi  in  aciem  cum 
suis  Baccalaureis  Gerson,  aut  Alliacensis  prodierint. 

IV. 

Haereticum  Io.  Gcrsonis  systema,  unde  theses 
gallicanae  exortae. 

Praestat  in  primis  ea  delibare,  quae  ad  res  Ecclesiae  in  Con- 
stantiensi  Svnodo  iam  iam  inchoanda  apte  componendas  scripsit 
Cancellarius  parisiensis  scholae  loannes  Gerson  in  Tractatu  de 
modis  uniendi  ac  reformandi  Ecclesiam.  Pauca  attingamus. 

In  capite  secundo,  cui  titulus:  De  unitate  Ecclesiae,  deque 
Ecclesiae  distinctione  in  Catholicam  et  romanam,  duas  ecclesias 
scilicet  1/  catholicam,  2.°  apostolicam , placuit  Cancellario  no- 
stro distinguere,  easque  ita  describere:  Catholica  universalis  Ec- 
clesia ex  variis  membris  unum  corpus  cons  ii  luentibus,  sive  ex 
graecis , latinis,  et  barbaris,  in  Christum  credentibus,  ex  homi- 
nibus et  mulieribus , ex  rusticis  et  nobilibus,  ex  pauperibus  et 

divitibus  est  coniuncta  et  nominata.  Cuius  corporis  universalis 
Ecclesiae  caput  Christus  solus  est.  Caeteri  vero,  ut  Papa , 
Cardinales , et  Praelati.  . . sunt  membra  inaequaliter  disposita. 

Nec  istius  Ecclesiae  Papa  potest  dici  nec  debet  caput,  sed 
solum  Vicarius  Christi,  eius  vicem  gerens  in  terris , dum  tam  e is 

CLAVIS  NON  ERRET. 

Et  in  hac  Ecclesia  et  in  eius  fide  omnis  homo  potest  salvari, 
etiamsi  in  toto  mundo  aliquis  Papa  non  posset  repcriri,  et  non 
inveniretur. 

Et  causa  est,  quia  in  iiac  solum  ecclesia  est  Christi  fi- 
des FUNDATA,  Et  HUIC  SOLI  ECCLESIAE  EST  POTESTAS  LIGANDI 

et  solvendi  tradita.  Quia  dato  quod  nullus  Papa  esset,  adhuc 
aliquis  fidelium  remedium  ligandi  et  solvendi  inveniret. 

Haec  Ecclesia  de  lege  currenti  nunquam  errare  potest,  num- 
quam  deficere , nunquam  schisma  passa  est,  nunquam  haeresi 
maculata  est,  nunquam  falli  aut  fallere  potest. 

Haec  Gerson  dc  Ecclesia  catholica : nunc  de  ea,  quam  vocat 
apostolicam. 

Alia  vero  vocatur  Ecclesia  Apostolica  particularis  et  priva- 
ta, in  Catholica  Ecclesia  inclusa,  ex  Papa,  Cardinalibus,  Epi- 
scopis, Praelatis,  et  viris  ecclesiasticis  compaginata.  Et  solet 
dici  Ecclesia  romana,  cuius  caput  Papa  creditur,  ceteri  vero 
ecclesiastici  tamquam  membra  inferiora  et  superiora  in  ea  in- 
cluduntur. 

Et  haec  errare  potest  et  potuit  falli,  et  fallere,  schisma  et 
haeresim.  habere,  etiam  potest  deficere. 

Et  haec  longe  minoris  auctoritatis  videtur  esse  universali  Ec- 
clesia..., et  est  quasi  instrumentalis  et  operativa  clavium  uni- 
versalis Ecclesiae,  et  cxecutiva  potestatis  ligandi  et  solvendi 
eiusdem.  Nec  de  recta  conscientia  maiorem  habet  vel  habere  pot- 
est auctoritatem  et  executionem  potestatis,  quam  sibi  ab  univer- 
sali Ecclesia  conceditur. 

Ex  his  itaque  habemus,  cuiusmodi  sit  basis  solidissima,  quod- 
nam fundamentum,  cui  parisiensis  seu  gallicanae  scholae  primi- 


pilus  superaedificavit  molem  doctrinae,  quae  Romanum  Pontifi- 
cem et  infallibilem  negat,  ct  Concilio  subiicit. 

At  vero,  peto  nunc  ab  A.  G. : Estne  haec  traditio  antiqua  et 
certe  constans  in  catholica  Ecclesia?  Docelne  haec  traditio,  do- 
centne  sacrae  Litterae  cum  Gersone,  supremam  totamquc  pote- 
statem a Christo  datam  fuisse  plebi  Christianae,  quae  ex  viris  el 
mulieribus , ex  rusticis  el  nobilibus  constat , et  ab  hac  plebe 
deinde  Ecclesiae  praesulibus  communicari?  Docentne  traditio  aul 
S.  Litterae,  Ecclesiam,  quae  constet  ex  Summo  Pontifice,  et  Car- 
dinalibus et  Episcopis  etc. , quam  catholici  Ecclesiam  docentem 
appellant,  posse  falli  et  fallere , schisma  et  haeresim  liahere ? 

Yel  potius  posset  A.  G.  vel  obiter  attingere,  quotuam  haere- 
sibus  scateat  hoc  sui  Gersonis  systema  iam  pridem  in  Marsilio 
Patavino  el  loanne  de  Ianduno,  et  deinde  iterum  ac  pluries  uti 
haereticum  damnatum?  El  cum  gallicanae  de  Romano  Pontifice 
theses  ab  haeretico  systemate  exortae,  et  eidem  haeretico  syste- 
mati innixae  iam  inde  a suis  initiis  appareant,  estne,  cur  catho- 
lici quidpiam  reverentiae  huic  scholae  deferant  , aut  etiam  scho- 
lae nomen  tribuant,  si  schola  catholica  intelligatur? 

Neque  vero  minus  pretiosis  margaritis  haereticum  suum  sy- 
stema Gerson  circumcinxit  et  exornavit. 

Ut  plura  alia  nunc  omittamus,  videsis  in  primis  necessitatem 
charitatis,  ut  quis  Papa  esse  queat,  quae  est  gemma  ex  Viclefli 
et  Ioannis  Hus  thesauris  desumpta:  Perpende  (inquit  Gerson 
cap.  5 cui  titulus  de  Pontificis  Romani  auctorit.),  quanta  fraude , 
quanta  astutia  temporibus  antiquis  fuerint  facta  et  dicta  quam - 
plurima  ad  tenendam  hanc  dignitatem  Papatus,  quam  Christus 
nunquam  concessit  aeternaliter , nisi  ad  tempus,  illis  qui  dili- 
gunt Deum  in  toto  corde  et  veritate.  Et  clarius  infra:  Bi- 
diculum  est  dicere,  quod  unus  homo  mortalis  dicat  se  potestatem 
habere  ligandi  et  solvendi  a peccatis,  et  quod  ille  sii  filius  per- 
ditionis , simoniaevs , avarus,  mendax,  exactor , fornicator , 
superbus,  pomposus  et  peior  quam  diabolus.  Id  profecto  ca- 
nebat etiam  loannes  Wicleffus  articulo  octavo  ex  damnatis 

in  Concilio  Conslantiensi.  Si  Papa  sit  praescitas  et  malus 1 et 
per  consequens  membrum  Diaboli,  non  habet  potestatem  super 
fideles  sibi  ab  aliquo  datam,  nisi  forte  a Caesare.  Et  loannes 
Hus  in  XII  ex  articulis  in  eodem  Concilio  damnatis:  Nemo  perit 

vicem  Christi  vel  Petri,  nisi  sequatur  eum  in  moribus:  cum 

nec  aliter  recipiat  a Deo  procuratoriam  potestatem. 

Nec  dcest  alia  gemma  haereticorum  et  veterum  et  recenliorum 
propria,  ubi  (cap.  6 seq.)  aperte  Gerson  enunciat:  Certim  est, 
quod  existens  in  peccato  mortali  nec  sit  in  Ecclesia  nec  de  Ec- 
clesia, quae  est  fundata  in  charitale.  Quae  quidem  antiqua  Bo- 
natistarum  haeresis  est  et  rursus  damnata  in  quinque  propjsi- 
tionibus  (a  72  ad  76)  Paschasii  Quesnelli. 

Et  quoad  Pontificis  Potestatem  addi  potest  et  ista  alia  gemma 
cum  eius  systemate  intime  connexa : (ex  cap.  cui  titulus  : Acris 
censura  etc.):  Respondeo,...  quod  Papa  non  possit  plura  in 
Ecclesia  ordinare  et  statuere,  quam  ab  ipso  Christo,  et  post  ab 
ipsa  Universali  Ecclesia  est  et  fuerit  ipsi  concessum.  Quae  do- 
ctrina etiam  in  Conslit.  Auctorem  Fidei  (n.  3.)  declaratur  hae- 
retica. 

Et  haec  satis  de  Gersone,  qui  alioquin  in  academia  sua,  ut 
loannes  Maior  testatur,  Christianissimi  Docloris  titulo  fuit  insi- 
gnitus l 


V. 

Haereticum  Pelri  Alliacensis  systema,  e quo  galliettnae  theses . 

Ludovicus  Moreri  in  Lexico  Hislor.  (Vid.  Pierre  d’ Ailhj ) non 
censuit  praetermittendum,  non  defuisse  qui  Petrum  Alliacensem 
ceu  Lutheri  et  Calvini  praecursorem  notaverint.  Et  certe  (ut  hoc 
obiter  innuam)  non  nisi  gratissimum  accidere  Luthero  ct  Calvino 
potuit,  quod  Alliacensis  (De  comm.  S.  Script.  inter  Gers.  Opp. 
tom.  I,  pag.  604,  Edit.  Du  Pio)  in  verbis  illis  Matthaei:  Et  su- 
per hanc  petram  aedificabo  Ecclesiam  meam,  nomine  petrae  sa- 


— 24  


eram  scripturam  intelligi  posse  docuerit;  itemque  quod  (In  vespe- 
riis  1.  c.  pag.  666)  contendat,  nomen  Ecclesiae  in  S.  Litteris 
nunquam  accipi  pro  Congregatione  Clericorum  alicuius  ecclesiae; 
quocirca  illud  Mattii.  XVIII,  13.  Dic  Ecclesiae , ad  fidelium  om- 
nium multitudinem,  tamquam  ad  supremum  tribunal  debeat  re- 
ferri. 

Sed  ut  plurima  alia  omittamus,  ad  cognoscendas  theorias  ab  Al- 
Jiacensi  praestitutas,  e quibus  celebres  Gallicanae  de  Romano  Pon- 
tifice theses  protluunt,  satis  sit  principium,  quod  statuit  ubi  quae- 
rit, An  Petri  Ecclesia  fide  confirmetur.  Cui  quaestioni  respondet, 
(1.  c.  pag.  684 ),quod  semper  est  et  erit  aliqua  ecclesia,  quae  per 
rectam  Christi  legem  regulabitur , et  ei  conformabitur.  Et  ipsa 
est  Ecclesia  universalis , et  non  aliqua  particularis  ab  universali 
Ecclesia  distincta.  Sed  quod  sic  semper  perseverabit  universalis 
Ecclesia  in  fide,  non  potest  convinci  ratione,  sed  principaliter 
convincitur  ex  Scripturae  auctoritate.  Nam  cum  huic  Eccle- 
siae, quam  dicit  ex  omnium  tidelium  multitudine  compositam,  in- 
fallibililatem  exclusive  tribuat,  iam  ab  Alliacensi,  non  secus  ac  a 
Gersone,  haereticum  et  damnatum  Marsilii  Patavini  systema  rur- 
sus instauratum  cernimus.  Sed  alia  non  minus  mirabilia  inspi- 
ciamus. 

Contra  hanc  thesim,  quae  infallibilitatem  soli  Ecclesiae  sic  in  - 
tellectae attribuit,  ex  sententia  cuiusdam  magistri,  cuius  silet  no- 
men, obiicit  (1.  c.  pag.  688)  quod  1 .'nec  generale  concilium,  2.° 
nec  tota  multitudo  clericorum,  et  laicorum  virorum,  3.°  nec  ro- 
mana  ecclesia,  quae  distinguitur  a tota  congregatione  fidelium , si- 
cut pars  a toto,  difformari  potest  legi  Christi. 

Quid  autem  ad  ista  Alliacensis?  Habe,  et  mirare  vere  mira- 
bilem fundatoris  novae  parisiensis  scholae  sapientiam. 

Ad  I quoad  concilium  generale  (ibid.  pag.  689):  Ad  ista  pro- 
babiliter respondent  aliqui,  quod  Concilium  generale  potest  con- 
tra fidem  errare,  imo  de  facto  sic  aliquando  erravit. . . Quod  si 
Concilium  generale  contra  fidem  erraret;  ab  ipso  appellare  lice- 
ret ad  aliud  concilium  generale...  et  si  iterum  illud  erraret , 

liceret  ad  aliud  appellare , et  sic  semper  donec  catholici  conve- 
nirent. Insuper  si  Papa  non  esset  praesens,  Concilio  generali 
errante,  liceret , ad  ipsum  praesentem,  vel  ad  ipsum  cum  alio 
Concilio  congregando  appellare;  vel  etiam  ad  universalem  Ec- 
clesiam, si  posset  in  unum  convenire,  esset  principaliter  appel- 
landum. Si  vero  tota  christianitas  esset  sic  depravata,  quod  soli 
haeretici  haberent  potentiam,  et  quod  soli  pauci  simplices  et  pau- 
peres manerent  in  fide , et  reputarent  Concilium  errare,  nec 
possent  se  humano  consilio  aut  auxilio  tueri  vel  defendere,  non 
restaret  aliud,  nisi  se  divinae  gratiae  committere,  et  illam  iniu- 
riam  patienter  tolerare,  cum  gemitu,  tristitia,  et  dolore,  sicut 
Hieronymus  consulit  viro  ecclesiastico  etc.  Quantum  vero  ad  il- 
lud quod  dicitur  de  subiectione  in  causis  fidei  etc.  Dicunt,  quod 
omnis  persona  et  omnis  congregatio  errans  in  fide,  omni  alteri 
non  sic  erranti  in  causa  fdei  est  subiecta;  et  talis  est  prae- 
stantior  in  Ecclesia , qualiscumque  aut  cuiusque  conditionis  exi- 
stat.  — Ita  quidem  illi,  et,  ut  ait  Alliacensis,  probabiliter,  et  ita 
probabiliter,  ut  nihil  in  his  ipse  notantium  invenerit:  quocirca 
ex  Doctoris  huius  eximii  sententia  iam  nec  Papa,  nec  concilium 
oecumenicum  etiam  cum  suo  capite,  et  ne  ipsa  quidem  tota 
christianitas  iudicium  proferent  in  fide,  quod  infallibile  certo  ha- 
beri debeat.  Quibus  admissis  principiis,  patet,  iure  denique  suo 
usos  esse,  quotquot  haeretici  ab  Ecclesiae  initio,  utut  in  Conciliis 
damnati,  in  sententia  sua  tamen  perstiterunt:  reputarunt  enim 
haeretici  omnes,  tum  Concilia  tum  reliqnos  omnes  Christianos 
contra  lidem  errare. 

Ad  2.  quod  nec  universus  clericorum  coetus  errare  in  fide  pos- 
sit, respondet  Alliacensis  (ibid.  pag.  690):  Ad  ista  potest  pro- 
babiliter dici,  negando  antecedens . . . Licet  (inquit)  tota  multi- 
tudo clericorum  contra  fidem  erraret,  tamen  aliquis  sacerdos  re- 
maneret. ..Uno  modo  dicunt  aliqui,  quod  licet  omnes  clerici  hae- 
reticarentur,  aut  omnino  nulli  remanerent,  propter  hoc  ecclesia 
potestatem  habendi  praedicta  nequaquam  amitteret  ...per  mira- 
culosam  Dei  operationem.  E quibus  rursus  profluit,  probabiliter 


- 26 


Ecclesiam  docenlem  errare  et  in  haeresim  prolabi  ex  Alliacensis 
sententia  posse. 

Demum  quoad  3.  obiectum,  scii,  errare  non  posse  (1.  c.  p.  690) 
ecclesiam  romanam  illam,  penes  quam  residet  autoritative  to- 
tum iudicium  in  his,  quae  fidei  sunt  totius  universalis  ecclesiae , 
secundum  ordinem  a Christo  institutum,  quae  scilicet  complecti- 
tur Papam  et  alios  rite  ad  suum  Collegium  pertinentes,  respon- 
det (ibid.  pag.  691)  Alliacensis: 

Ad  ista  probabiliter....  potest  dici , quod  capiendo  romanam 
Sedem  modo  praedicto , ipsa  potest  difformari  Legi  Christi,  nec 
ad  hoc  sequitur,  universalem  Ecclesiam  Legi  Christi  difforma- 
ri; et  ad  probationem  dicitur,  quod  Christus  solum  de  Ecclesia 
universali , et  non  de  aliqua  Ecclesia  particulari , ordinavit, 
quod  nunquam  difformabitur  suae  Legi,  sicut  in  Vesperiis  pro- 
bavi. Et  quando  ultra  arguitur,  quod  imo  de  illa  Ecclesia  par- 
ticulari, apud  quam  residet  autoritative  Iudicium  universalis  Ec- 
clesiae, et  quae  a Christo  constituta  est  caput  ipsius  etc.;  Res- 
pondetur, quod  ipsa  particularis  Ecclesia  romana  non  est  caput 
universalis  Ecclesiae,  nec  apud  eam  residet  autoritas  praedicta, 
nisi  sub  conditione,  scilicet  quamdiu  ipsa  manet  in  fide  re- 
cta. Nam  licet  ipsa  in  Beato  Petro  recepit  eam,  tamen  nihil 
videtur  prohibere,  quin  eam  possit  perdere , sicut  in  Ecclesia 
Antiochena;  et  ita  si  ipsa  fieret  infidelis  aut  haeretica,  illi  qui 
prius  erant  Ecclesia  romana,  desinerent  esse  caput  Ecclesiae, 
nec  haberent  talem  principatum  aut  auctoritatem , nec  propter 
hoc  deficeret  fides  Ecclesiae  Universalis....  quia  corpus  Eccle- 
siae sine  capite  manet  vivum,  scilicet  vita  fidei  et  gratiae  abs- 
que capite  in  terris...  Et  quamvis  Romana  Ecclesia  post  Papam 
sit  ipsius  Ecclesiae  membrum  principale , et  ratione  ipsius  possit 
dici  caput  eius , tamen  sine  ipsa  posset  esse  Ecclesia.  Ouae  qui- 
dem doctrina  in  haereticis  Marsilio Patavino  et  Ioanne  de  Ianduno, 
immo  etiam  in  Ioanne  Yicleffo,  et  Ioanne  Hus  iam  damnata,  palam 
facit  neuliquam  a vero  eos  aberasse  qui  dixerunt,  Alliacensem 
(cui  et  Gerson  merito  adiungi  vidimus)  Lulhero,  Calvino,  aliis- 

que  haereticis  ad  contemnendas  tum  Pontificis,  tum  Romanae 
Ecclesiae,  tum  lotius  Ecclesiae  docentis  sententias  viam  stravisse. 

Quocirca  utique  sibi  hanc  gloriam  habeat  Auctor  Defensionis 
Deci.  cler.  Gallic. , ubi  de  duobus  istis  magistris  scribit  (1.  c. 
cap.  5.):  Hos  post  SS.  Patres  et  post  sacratissimas  Oecumeni - 
cas  Synodos  Pisanam  el  Constanliensem , hos , inquam , schola 
parisiensis  suae  sententiae  duces  habuit.  Quae  vero  sic  subdit : 
neque  illos,  ut  nonnulli  iadant,  in  hoc  argumento  suspectos , imo 
vero  Sedis  Apostolicae  ac  Pontificiae  maiestatis  contra  Xiclef- 
fum  et  Ilussum  studiosissimos  defensores,  atque  extincto  schi- 
smate instauratores  egregios , ut  quae  de  Conciliorum  auctoritate 
dixerint , amore  veritatis,  tuendaeque  fidei  ac  instaurandae  ec- 
clesiasticae disciplinae  studio  dixisse  constet:  haec,  inquam,  num 
veracis  historici,  an  impostoris  dicenda  sint,  facile  ostendunt  vel 
pauca  ea,  quae  diximus. 

YI. 

De  usu  SS.  Scripturarum  apud  parisiensis  scholae  patres. 

Caeterum  nuspiam  melius  elucet  sapientia  istorum  hominum, 
qui  parisiensis  scholae  patres  habentur,  quam  in  usu  SS.  Littera- 
rum ad  absurdas  illas  atque  haereticis  dignas  theorias  confir- 
mandas. 

Audiamus  Alliacensem,  ubi  soli  fidelium  multitudini  inerran- 
dae in  fide  privilegium  vindicat  (Tn  Vesperiis  1.  c.  pag.  670): 
Illud  (inquid)  quod  in  sacra  Scriptura  promittitur  toti,  et  nulli 
parti,  non  debet  alicui  parti  attribui.  Sed  semper  rectam  fidem 
habere  in  sacra  scriptura  a Christo  promittitur  toti  et  soli  fide- 
lium congregationi.  Igitur  hoc  non  debet  alicui  particulari  Ec- 
clesiae catholicorum  attribui,  imo  debet  temerarium  censeri.  At 
enim  quomodo  probat  assumptum?  Probatur  primo  (inquit)  ex 
illo  verbo  Christi,  Luc.  XXII,  32:  Petre,  rogavi  pro  te , ut  non 
deficiat  fdes  tua.  At  vero  quisnam  credat,  ad  haec  absurda  deduci 
quempiam  mente  sanum  posse?  Nimirum  Christus  rogat  pro  Pe- 

Iro,  ut  non  deficiat  fides  non  quidem  Petri,  sed  multitudinis  fide- 
lium; et  hanc  deinde  multitudinem,  cui  inerrantia  promissa  est, 
Petrus,  cui  non  fit  inerranliae  promissio,  confirmare  in  fide  iu- 
betur ! ! ! 

Et  tamen  ecce  libi  Parisienses  Doclores  et  Ioanncm  Maior 
{De  Auctorit.  Concil.  Gerson.  Opp.  tom.  2,  pag.  1142)  et  alterum 
Ioannem,  cui  cognomen  Breviscoxa  (De  fid.  et  Eccl.  etc.  Ger- 
son. Opp.  tom.  1,  pag.  887,  889,  893,  894  et  praesertim  898), 
et  Iacobum  Almainum  (qui  De  Potest.  Eccl.  cap.  XVI  insuper 
dicit,  se  in  eo  magistrum  Gersonem  sequi)  super  eandem  hanc 
basim  tam  perbelle  in  S.  Litteris  fundatam  aedificium  adversus 
Romanam  Sedem  extruentes ! ! Haud  dissimile  autem  exemplum 
sacrae  hermeneuticae,  seu  melius  profani  SS.  Litterarum  abusus 
in  lectoris  oculos  inferius  n.  IX.  et  X.  recurret. 

VII. 

Systema  item  haereticum  Io.  Breviscoxae , aliorumque 
Doctorum  parisiensium. 

Nonnulla  alia  iuverit  subiicere  ex  aliis  scholae  parisiensis 
doctoribus,  ut  eo  clarius  constet,  tum  de  principiis,  quibus  galli- 
canae  theses  nituntur,  tum  de  obsequio  eidem  scholae  in  re  prae- 
senti debito. 

Primus  prodeat  Ioannes  Breviscoxa,  de  quo  (Op.  cit.  p.  904  ) 
legimus:  Fuit  promotus  ad  Ecclesiam  parisiensem  an.  1421 , et 
deinde  ad  Episcopatum  Gubennensem ; et  fuit  solejims  doctor 
in  sacra  theologia  Parisiensi , suo  tempore. 

Ecce  autem  tibi  statim  occurrit  haec  praeclara  eius  sententia 
(Op.  cit.  pag.  840) : Non  ad  solam  monitionem  Papae  quilibet 
tenetur  suum  errorem  revocare;  quia  Papa  tenetur  de  fide  ra- 
tionem reddere,  sicut  caeteri  Praelati....;  tum  quia  fides  nostra 
non  consistit  in  sapientia  Papae ! 

De  Petri  autem  primatu  (ib.  pag.  882) : Ex  sacra  Scriptura 
non  sequitur  evidenter,  quod  Petrus  fuerit  Primas  aliorum , sed 
probabilius  sequitur  illud,  quam  oppositum. 

Quod  si  dc  eodem  Primatu  Petri,  scribit  (ibid.):  Opinio,  quae 
ponit,  quod  Petrus  recepit  a Christo  immediate  Principatum 
super  caeteros  Apostolos,  est  communior  et  securior,  imo  for- 
tasse non  est  securum  dicere  oppositum;  at  in  primis  et  ipse  id 
habet  ut  meram  opinionem ; deinde  vero  (quod  sane  dignissimum 
est,  ut  advertatur)  nobis  aperit,  quid  in  eadem  Academia  alii  sen- 
tirent, hisce  verbis  (pag.  875) : Alii  vero  dicunt , quod  Petrus 
pro  se  et  suis  successoribus  Primatum  super  omnes  fideles  rece- 
pit a Christo;  sed  ista  dignitas  seu  potestas  consistit  in  ordinan- 
do et  praeficiendo  Episcopos....,  nullam  habens  per  ordinatio- 
nem Christi  iurisdictionem  coactivam  sibi  annexam.  Quae  est 
doctrina  iam  in  Marsilio  Patavino  damnata  ceu  haeretica. 

El  paulo  post  ( pag.  877  ) : Dicunt  nonnulli , quod  Papa,  in- 
quantum  Vicarius  Christi,  et  successor  Petri,  neminem  excom- 
municare potest;  sed  hanc  potestatem  habet  ab  Ecclesia,  quae 
in  eum  potestatem  excommunicandi  transtulit.  Quae  itidem  do- 
ctrina ad  systema  perlinet  iam  pluries  damnatum  uti  haereticum. 

Cuius  quidem  systematis  ut  penitus  indoles  cognoscatur,  vide- 
sis,  quomodo  adiaphorum  ipsi  sit  vel  unum  vel  multiplex  caput 
in  Ecclesia  haberi.  Audiatur  Doctor  (ibid.) : Dicunt  igitur  isti, 
quod  Petrus  nullam  a Christo  recepit  iurisdictionem  coactivam. 
Ad  illud  vero  quod  dicunt  alii,  quod  Deus  insu /fidenter  pro- 
vidisset Ecclesiae  suae , respondent  isti:  quod  immo  sufficien- 
ter providit  Ecclesiae  suae,  quia  potestatem  corrigendi  et  cohi- 
bendi delinquentes  commisit  Communitati  Ecclesiae , dicens 
Malth.  XVIII:  Si  peccaverit  in  te . . . Non  tamen  arctavit  Chri- 
stus Communitatem  fidelium  ad  certum  modum  corrigendi,  quin 
posset  per  seipsam  vel  per  aliquam  singularem  personam,  quae 
vicem  gereret  Communitatis,  corrigere  delinquentes.  Similem 
potestatem  corrigendi  videtur  accepisse  B.  Paulus  a Communita- 
te fidelium  unius  Provinciae  vel  diversarum  Provinciarum,  dum 
ipse  Corinthium  excommunicavit.  Et  in  Ecclesia  fidelium  (Com- 
munitas) unum  caput  vel  plura  potest  eligere...  habentia  pote- 
statem corrigendi  delinquentes.  Immo  dicunt  isti,  quod  pro  bono 
Communitatis  est  quod  in  potestate  Ecclesiae  sit,  unum  caput  vel 

plura  eligere,  cuius  (sic)  et  quando  expediens  videtur  Ecclesiae , 
haberet  potestatem  deponere.  Nam  cum  in  Communitate  non  in- 
venitur aliquis  idoneus,  ut  solus  huiusmodi  iurisdictionem  valeat 
exercere , in  illo  casu  plures  constitui  vel  praefigi  regentes  seu 
plura  capita , habentia  potestatem  seu  iurisdictionem  huiusmodi. 
Quando  autem  iu  Communitate  invenitur  unus  idoneus,  ut  solus 
regat...,  et  subditi  sponte  unius  iurisdictionem  patiuntur , tunc 
melius  est  unum,  quam  plures  Communitati  praeesse.  Et  quia 
propter  multitudinem  personarum,  temporum,  et  locorum , non 
potest  in  his  certa  regula  dari : ideo  Christus  nequaquam  cer- 
tam tradidit,  nec  huiusmodi  iurisdictionem  coactivam  non  soli 
dedit,  sed  solum  Communitati  fidelium,  ut  in  huiusmodi  pote' 
state  unum  vel  plura  praeficerent.  Communitas  autem  fidelium- 
in  hoc  Papam  sibi  praefecit  seu  instituit,  in  nullo  tamen  iuris- 
dictionem Imperatoris  temporalem  destruendo  vel  diminuendo. 
Ita  quidem  de  potestate  coactiva.  Sed  et  de  potestate  generatim 
Primatus  audi  nunc  haec  alia  prodigia. 

Nam  paulo  post  (ibid.):  Dicunt  alii,  quod  Petrus  nullam  pote- 
statem aut  iurisdictionem  seu  praerogativam  aliam  super  caete- 
ros  Apostolos  immediate  recepit  a Christo:  et  isti  nituntur  pro- 
bare quinque  conclusiones  circa  istam  materiam , quarum  tres 
recitabo  pro  nunc:  — Prima  conclusio  est  quod  Ii.  Petrus  ex 
ordinatione  Christi  non  habuit  super  alios  Apostolos  principa- 
tum. — Secunda  conclusio  istorum  est  ista:  Beatus  Petrus  ex 
ordinatione  Apostolorum  habuit  super  eos  principatum.  — Ter- 
tia conclusio  istorum  est,  quod  nullus  sacerdos  habet  super  alios 
potestatem  aliquam , tanquam  super  gregem  sibi  commissum  ex 
ordinatione  Christi;  sed  omnis  superioritas  unius  sacerdotis  su- 
per alium  in  remedium  schismatis  est  propter  bonum  commune 
ab  ipsis  sacerdotibus  instituta  ( ibid.  pag.  880  ).  Quae  quidem 
omnia  saepius  uti  haeretica  sunt  proscripta. 

Quod  vero  spectat  ad  praerogativam  inerrantiac  in  fide , has 
habe  tum  ipsius  Ioannis  tum  aliorum  parisiensium  doctrinas  (De 
Confirm.  Eccl.  in  fide,  1.  c.  pag.  885  ):  Accipiendo  Ecclesiam 
Bomanam  pro  Papa  praecise,  aut  etiam  pro  Cardinalibus  prae- 

cise,  non  facio  pro  nunc  magnam  difficultatem , an  Romana  Ec- 
clesia possit  haereticari  vel  contra  fidem  errare:  cum  de  B.  Pe- 
tro legimus,  quod  a Beato  Paulo  reprehensus  est.  Et  sic  ridicu- 
lum hoc  argumentum  solemni  nostro  Doctori  sufficit,  ut  quae- 
stio in  rem  Judicatam  transeat. 

De  Collegio  autem  Cardinalium  etiam  pro  nunc  non  facio  ma- 
gnam difficultatem:  cum  illud  Collegium  nec  sanctitate  nec  firmi- 
tate venerabile  Collegium  Apostolorum  excedat , quod  tamen  po- 
tuit errare  et  de  facto  erravit  tempore  Passionis  ( ibid.  pag. 
886  ).  Quae  itidem  ridicula  argumentatio  solemni  doctore  dignis- 
sima est. 

Prosequitur  autem  : Utrum  Collegium  Papae  et  Cardinalium 
aut  etiam  tota  mulitudo  clericorum  Romanorum  possit  contra 
fidem  errare,  diversi  ( Parisienses ) diversas  protulere,  senten- 
tias. — Dicunt  namque  quidam,  quod  contra  fidem  non  potest 
errare,  saltem  haeretice  ( ibid.  pag.  886  ). 

Dicunt  vero  alii , quod  Ecclesia  romana  potest  errare  contra 
fidem  catholicam,  nec  ipsam  errare  repugnat  Legi  Christi  nunc 
currenti  ( pag.  886  ). 

Libratis  autem  hinc  inde  rationibus , sic  concludit  loannes 
(pag.  888  ):  Ex  istis  rationibus  patet  quod  Ecclesia  Romana , 
prout  est  pars  Ecclesiae  universalis,  possit  errare  contra  fidem. 
Non  tamen  dicunt  isti,  quod  stet,  quod  sit  pars  aut  caput  Eccle- 
siae Universalis  et  quod  simul  erret  haeretica:  sed  dicunt  quod 
Ecclesia  Romana,  quam  fatentur  esse  caput  Ecclesiarum , pot- 
est, stante  lege  nunc  currente,  errare  contra  fidem.  Er  ista  OPI- 
NIO APPARET  MIHI  PROBABILIOR  ALIA.  ImMO  VI. X SCIREM  SUSTI- 
NERE ALIAM  OPINIONEM  ISTI  CONTRARIAM.  Quae  qilidem  eX  Al- 

liacensis  thesauro  deprompta  plane  apparent. 

Quid  vero  quod  ( ibid  pag.  889  ) etiam  quaestionem  proponit, 
An  congregatio  omnium  clericorum  valeat  haereticari?  Et  quod 
deterius  est,  scholae  illius  magistros  ita  de  hoc  dissentientes  ex- 
hibet, ut  ulraque  contradictionis  pars  suos  habuerit  patronos? 
Propositae  autem  obiectioni,  quod  si  tota  Clericorum  multitudo 
erraret,  fides  catholica  posset  periclitari,  respondere  non  dubi- 


tat  ( pag.  891 ):  Fateor,  quod  ista  ratio  non  cogit  adversarium ; 
quia  dicet  faciliter , quod  quia  Christus  promisit  Ecclesiam 
non  deficere,  ideo  si  omnes  Clerici  inciderent  in  pravitatem  hae- 
reticam, Deus  nonnullos  laicos  etiam  illustratos  praeservaret , 
aut  saltem  aliquem  laicum  ne  ipse  laberelur  in  haeresim,  et  il- 
le non  crederet  Clericis  haeretice  praedicantibus.  En  theorema- 
ta eximia,  e quibus  gallicanac  theses  ceu  fructus  e radice  pro- 
dierunt ! ! 

Neque  vero  hoc  satis  est;  sed  ad  quaestionem:  An  Ecclesia 
universalis  errare  possit  in  fide,  advertit  (pag.  893  ),  non  ita 
evidenter  repugnare  promisso  Christi,  totam  Christianorum 
multitudinem  errare  contra  fidem,  errore  tamen  pertinaciae  non 
admixto ; quia  posset  quis  dicere  , quod  stat , fidem  catholicam 
usque  ad  finem  saeculi  permanere;  et  tamen  quod  omnes  Chri- 
stiani errent  circa  aliquem  articulum  fidei. 

Sed  et  vere  mirabilia  sunt , quae  scribit  de  generalibus  Conci- 
liis. Et  in  primis  advertit  ( pag.  895  ),  quod  secundum  quandam 
acceptionem  Concilium  generale  est  congregatio  omnium  Episco- 
porum auctoritate  Papae  vel  eius  Legali  convocata ; verum , ut 
ipse  monet  ( ibid. ) improprie  talis  congregatio  ab  aliquibus  vo- 
caretur concilium  generale. 

Quaeres:  quid  igitur  nomine  Concilii  generalis  iste  intelligat? 
Per  Concilium  generale  (inquit  1.  c. ) intelligo  Congregationem 
illam,  in  qua  diversae  personae,  gerentes  auctoritatem  et  vicem 
diversarum  partium  et  provinciarum  totius  christianitatis,  ad 
tractandum  de  communi  bono  rite  conveniunt. 

Et  postquam  dixit  (ibid.)  eiusmodi  concilium  esse  convocan- 
dum l.°  a Papa,  et  2.°  si  hic  sit  nolorius  haereticus,  a Praelatis 
principaliter,  et  etiam  a regibus  et  principibus;  et  3.*  minus 
principaliter,  si  isti  negligant,  ab  omnibus  catholicis ; modum 
etiam  tradit  seligendi  eos,  qui  congregari  in  concilium  debent: 
Inter  caeteros  modos  iste  modus  mihi  videtur  probabilis,  videli- 
cet de  qualibet  Parochia  vel  communitate  fidelium,  quae  facili- 
ter posset  simul  convenire,  mitterentur  aliqui  vel  aliquis,  ad 
Concilium  Episcopale,  vel  parlamentum  Regis,  vel  alterius  pu- 

blicae  auctoritatis , m casu  quo  Episcopus  congregando  Concilio 
repugnaret:  qui  sic  congregati  aliquos  eligerent  mittendos  ad 
Concilium  generale : qui  taliter  electi  a conciliis  Episcopalibus 
vel  Parlamentis  secularium  potestatum,  in  unum  locum  conve- 
nientes, possunt  generale  Concilium  appellari ...  Ex  istis  di- 
dis apparet,  quod  Reges  et  Principes  et  nonnulli  laici  possunt 
ad  Concilium  generale,  si  voluerint , convenire,  et  Concilii  tra- 
ctatibus interesse.  Habes  in  his,  lector,  cuiusraodi  Conciliis  sub- 
ieclum  doctores  isti  contenderent  Romanum  Pontificem  ! Habes 
haereticas  theorias,  e quibus  gallicanae  famosae  theses  prodie- 
runt. Et  siquidem  haec  in  scholis  a magistris  et  doctoribus  so- 
lemnibus  tradebantur,  quid  mirum,  quod  tot  tumultus  ac  seditio- 
nes in  Synodis  Constantiensi  et  Basileensi  audacissima  illa  et  in- 
condita Baccalaureorum  et  magistrorum  turba  per  incredibilem 
proterviam  excitaret,  ac  foveret? 

Neque  minus  abnormia  sunt,  quae  Parisiensis  bic  Doctor  so- 
lemnis  subdit,  quaestionem  soluturus,  an  Concilium  generale  er- 
rare possit  in  f\de.  Audiamus  supcrexcelsam  fundatorum  pari- 
siensis scholae  sapientiam ! 

Dicunt  quidam  (inquit  pag.  890),  quod  Concilium  generale 
potest  in  aliquid  definiendo  contra  fidem  errare.  Et  allatis  ho- 
rum rationibus,  pergit,  (ibid) : Dicunt  vero  quidem  alii,  quod 
Concilium  generale  de  potentia  Dei  ordinata  non  potest  errare. 
QuorilW  argumenta  postquam  retulit,  suum  sic  interponit  iudi- 
cium : Istae  sunt  rationes  pro  opinione  ista,  quod  Concilium 
generale  non  possit  contra  fidem  errare:  et  sicut  istae  sunt  dif- 
ficiles, ita  et  aliae  (pro  priori  opinione)  ita  difficiles  mihi  viden- 
tur. Et  ita  quaestio  do  Concilii  oecumenici  inerrantia  iam  pro- 
blema evadit,  de  quo  in  utramque  pariem  rite  controverti  possit! 

Sed  neque  istis  peiora  desunt.  Subdit,  quaestionem  hanc  fieri 
posse  de  Concilii  definitione,  l.°  in  quam  omnes  consentiant, 
vel  2.°  in  quam  consentiat  illa  pars,  quae  sullicit  aliquod  defini- 
re vel  statuere  per  modum  Concilii  generalis.  Deinde  pro  utra- 
que  hypothesi  duplicem  sic  referi  sententiam. 

Primum  sic  exponit  (1.  c.  p.  838):  Posset  aliquis  dicere, 
quod  possibile  est,  Concilium  generale  errare , ubi  tamen  non 
omnes  consentirent...  quia  sicut  fides  catholica  potest  remanere 
in  uno  supposito,  sic  etiam  fides  Concilii  generalis  potest  rema- 
nere in  uno  aut  duobus  suppositis,  et  residua  pars  errare  (et 
in  hisce  habes  nobilissimum  originem  opinionis  a quibusdam 
nunc  iactatae  de  moralis  omnium  Patrum  unanimitatis  necessita- 
te). Diceret  secundo  iste,  quod  totum  Concilium  non  potest  er- 
rare contra  fdem  catholicam,  ubi  definitioni  consentirent  omnes 
in  Concilio  existentes. 

Secundam  vero  sententiam  sic  proponit  (ibid.) : Diceret  vero 
alius , quod  nullo  praedictorum  modorum  potest  errare  Conci- 
lium generale , sive  omnes  consentiant,  sive  aliquibus  non  con- 
sentientibus. 

At  enim  quodnam  iste  solemnis  Ductor  iudicium  interponit? 
Negat  nimirum,  in  quavis  bypothesi  constare  de  Concilii  iner- 
rantia. Ita  ille  (1.  c.):  Nullum  istorum  modorum  assero.  Ca- 
piat quilibet  modum , qui  sibi  probabilior  et  securior  videbitur; 
mihi  autem  videtur,  quod  rationes  probantes,  quod  Concilium 
generale  errare  possit,  sunt  valde  fortes  et  diffciles;  et  maxime 
prima:  nam  non  recordor  me  legisse  in  tota  Scriptura  sacra , 
nec  ab  alio  audivisse  locum  sacrae  Scripturae,  ex  quo  possit  ap- 
parenter concludi,  quod  Concilium  generale  non  possit  errare. 
Nec  potest  probari  ratione  naturali,  quod  Concilium  generale 
non  possit  errare,  nec  in  Scriptura  authentica  legimus,  quod 
istud  fuerit  specialiter  a Spiritu  Sancto  revelatum.  Quare  dif- 
ficile mihi  videtur  ostendere,  qualiter  possit  concludi , et  in 
quo  possit  fundari,  quod  Concilium  generale  non  possit  errare: 
non  tamen  assero,  quod  possit  errare,  sed  rationes  utriusque 
partis  solvere  intendo,  ut  quilibet  viam,  quae  sibi  probabilior 
et  securior  videbitur,  capiat  et  eligat.  » Ita  Doctor  in  parisien- 
si  Academia  Solemnis. 

VIII. 

Egregia  praecedentium  systematum  consectaria. 

Et  siquidem  parumper  intueamur,  quo  demum  harum  doctri- 
narum complexus  rem  adducat,  enimvero  tunc  magis  magisque 
apparebit,  quanta  sapientia  in  oeconomia  rerum  ecclesiasticarum 
praescribenda  Doclores  isti  regerentur.  Papa  iuxta  eos  errare  et 
haereticari  potest;  ab  huius  igitur  sententia  ad  Concilium  potest 
appellari.  At  enim  Concilium,  quod  ex  ordine  Episcoporum  con- 
stat, errare  et  haereticari  potest;  ab  huius  igitur  sententia  appel- 
latio dabitur  ad  Concilium  magis  proprie  generale,  quod  nimirum 
constet  ex  personis  (laicisne  an  clericis,  nihil  attinet)  ex  quali- 
bet Ecclesiae  provincia  seu  dioecesi  electis  per  eos,  qui  ad  co- 
mitia e singulis  paroeciis  convenerint.  Sed  enim  si  qui  huius 
concilii  patres  venerandi  ab  aliis  dissentiant,  iam  utraque  dissi- 
dentium pars  errare  et  haereticari  potest,  quia  vera  tides  potest 
consistere  in  uno  vel  altero  supposito.  Quid  igitur  fiat?  Denique 
etiamsi  universi  isti  pati  es  in  unum  consentiant,  iam  utrum  er- 
rare possint , quaestio  est,  circa  quam  ita  probabiles  rationes  pro 
utraque  parte  militant,  ut  eligere  utramlibet  citra  reprehensio- 
nem liceat.  Tunc  vero  ad  quem  indicem  res  deferetur?  Nam  etsi 
quis  ad  totam  fidelium  multitudinem  confugere  pro  fidei  veritate 
addiscenda  vellet,  cum  sapientissimi  isti  Doclores  statuant,  uni- 
versam quoque  multitudinem  Christianorum  in  haeresim  prolabi 
ita  posse,  ut  vera  fides  in  paucis  pauperibus  ac  simplicibus  ru- 
sticis remaneat,  idque  sufficere,  ut  promissio  Chi  isti  Domini  de 
Ecclesiae  suae  firmitate  indefectibili  impleatur,  proinde  iudicium 
certum  cl  inappellabile  nuspiam  invenietur.  — Ita  scilicet  ex 
istorum  hominum  sublimibus  doctrinis  aeterna  cl  infinita  Christi 
Domini  sapientia  Ecclesiae  suae  prospexit,  quo  unitas  fidei  custo- 
diatur! 

IX. 

Doctor  Paris.  Iac.  Almaims  eadem  labe  infectus. 

Caeterum  praeclara  ista  doctrina  de  Conciliorum  auctorita- 
te nequaquam  cum  laudatis  doctoribus  extincta  est.  Ecce  tibi 
Iacobus  Almainus,  qui  saeculo  XVI  floruit,  et  inter  caeteros  a 
Bossuet  (1.  c.  cap.  8)  laudibus  effertur,  infallibilitatem  Concilio- 
rum inter  meras  opiniones  recensens.  Sic  enim  ille  (De  Supr. 
Potest,  etc.  cap.  17):  Et  sic  resolutorie  tenendum  est,  tr  est 
probabilius , quod  concilium  rite  congregatum  non  potest  erra- 
re in  fide  et  bonis  moribus. 

Insuper  ne  Almainus  quidam  recessit  ab  haeretico  systemate, 
quod  statuit,  claves  seu  potestatem  iurisdictionis  a Christo  Do- 
mino immediate  collatam  fuisse  ecclesiae,  idest  Christianorum 
multitudini ; quae  deinde  potestas  insit  concilio  utpote  eamdem 
fidelium  omnium  congregationem  repraesentanti.  Sic  ille  (op. 
cit.  cap.  16)  Ilabitum  est  supra,  quomodo  potestas  ecclesiastica 
iurisdictionis...  est  toti  Ecclesiae  a Christo  communicata ; quod 
patet  Mattii.  XVI:  si  peccaverit  in  te  etc...  Ergo  ex  institutio- 
ne Christi  est  Ecclesiae  auctoritas  communicata  iurisdictionis , 
et  per  consequens  concilio  generali  Ecclesiam  universalem  re- 
praesentanti, quia  constituitur  ex  aliquo  membro  cuiuslibet  Ec- 
clesiae particularis.  Allegatio  autem  Matthaei  desumpta  est  ex 
Gersone,  cuius  est  haereticum  illud  glossema.  Christus  (inquit 
ibid.  Almainus)  dedit  auctoritatem  Ecclesiae  per  hoc,  quod  di- 
cit: Dic  Ecclesiae;  et  sic , ut  bene  dicit  Gerson , non  dicit:  Dic 
Ecclesiae,  idest  praelatis  Ecclesiae-,  quia  loquebatur  Petro; 
ideo  ibidem  non  capitur  Ecclesia  pro  aggregatione  Praela- 
torum. Quo  glossemate  utrum  aliud  magis  ridiculum  possit  ex- 
cogitari, sapiens  lector  iudicet. 

Ubi  advertendum,  postrema  illa  Almaini  verba,  ex  aliquo 
membro  cuiuslibet  Ecclesiae , non  tam  ad  Episcopos  spectare , 
quam  ad  alios,  quibus  cum  sua  schola  locum  in  Conciliis  tribuit. 

Error  iste  iam  elucet,  ubi  Concilium  sic  iste  definit  (1.  c.):  Est 
congregatio,.,  ex  omni  statu  ierarchico,  nulla  persona  fideli, 
petente  audiri , exclusa,  ad  tractandum  ea,  quae  concernunt 
publicam  Ecclesiae  utilitatem  et  mores  ipsius.  Quae  verba  mox 
explicans,  subdit:  Unde  in  tali  concilio  debent  interesse  singuli 
episcopi ; similiter  ex  parte  cleri  et  curatorum  de  singulis 
episcopatibus  aliqui  debent  interesse,  et  tales  habent  vicem  et 
auctoritatem  deliberandi  in  Concilio.  Deinde  dicitur,  nulla  per- 
sona fideli,  petente  audiri,  exclusa  ad  tractandum  ea,  quae  con- 
cernunt Ecclesiam  et  mores  ipsius;  et  quia  ecclesia  non  potest 
tota  congregari  in  uno  loco,  concilium  generale  repraesentat  il- 
lam. Et  sic  habes  beic  doctrinam,  quae  tamquam  falsa,  temera- 
ria, regiminis  hierarchici  subversiva,  et  favens  haeresi  Arianae 
a Calvino  innovatae  damnari  (Const.  Auctorem  fidei  n.  5)  pro- 
meruit. 

Et  ex  his  etiam  patet,  quam  sapienter  Tridentina  Synodus  con- 
stanter importunis  illorum  postulationibus  restiterit , qui  con- 
tendebant, titulo  Synodi  addendum  illud:  Ecclesiam  Universa- 
lem repraesentans.  Quamquam  enim  ea  verba  legitimum  ali- 
quem sensum  habere  possint,  quatenus  Synodus  oecumenica,  ad 
quam  vocati  omnes  Episcopi  fuerint,  totum  Ecclesiae  docentis 
seu  Pastorum  corpus  suo  capiti  connexum  repraesentat ; verun- 
tamen  cum  et  haereticum  exhibuerit  sensum,  quo  ea  phrasis 
ab  istis  parisiensis  academiae  magistris  usurpabatur,  merito  re- 
iecta  semper  ea  additio  fuit. 

X. 

Almaino  pestis  etiam  a praecessore  Io.  Maiori 
Voctore  Paris,  propinata. 

Illud  autem  hic  non  praetermittemus,  Iacobum  Almainum 
hanc  pestem  non  ab  antiquioribus  modo  parisiensibus  doctori- 
bus,  sed  etiam  ab  praeceptore  loanue  Maiori,  cuius  auditor 
extitit , miserrime  ebibisse.  Nam  haereticum  illud  systema , 

quod  clavium  potestatem  immediate  Ecclesiae  a Christo  traditam 
praestituit , Maior  quoque  hic  Ioannes  docuit  , et  veluti  funda- 
mentum solidissimum  suo  supposuit  aedificio.  Ita  enim  ille  ( De 
auctoritate  Concilii  ctc.  Inter  Opp.  Gerson.  tom.  2,  pag.  1133): 
Claves  non  datae  sunt  Petro , nisi  nomine  Ecclesiae,  et  nisi  pro- 
pter Ecclesiam;  ergo  citius  datae  sunt  Ecclesiae;  quia  propter 
quod  unumquodque  tale , et  illud  magis.  Quem  deinde  sensum 
confirmare  nititur  quibusdam  Augustini  verbis,  quibus  in  eundem 
scopum,  scilicet  ad  formam  democratieam  inducendam  in  Eccle- 
siam, abuti  haeretici  omnes  consueverunt. 

Insuper  absurdum  illud  glossema  ad  Matthaei  verba:  Dic  Ec- 
clesiae, quod  ex  Gersone  mutuatum  esse  vidimus  Iacobum  Almai- 
num,  non  neglexit  et  noster  Ioannes  Maior;  quinimmo  ex  his 
Evangelii  verbis  a Pontifice  ad  Concilium  appellari  posse  sic  stu- 
duit, non  secus  ac  Gerson,  evincere.  Probatur  ( inquit  1.  c.  pag. 
1132)  per  verba  capituli , quod  tractamus:  Si  peccaverit  in  te 
frater  tuus  etc.  Romanus  enim  Pontifex  est  frater  noster , habet 
eundem  patrem  in  caelis  nobiscum , et  est  homo  circumdatus  in- 
firmitate, sicut  alii  viatores:  quilibet  Christianus  est  frater  no- 
stei . Ergo  possumus  eum  corrigere , et  in  casu  teneremur.  Sibi 
dein  obiicit:  Sed  hic  dicis:  possumus  enim  corripere  in  secreto, 
vel  adducendo  unum  testem  vel  duos  , si  peccatum  sit  iteraturus; 
sed  non  possumus  dicere  Ecclesiae,  quia  non  habet  superiorem. 
Quid  ad  haec  noster  Doctor?  Hominis  demirare  sapientiam!  Pro- 
pter illa  verba  S.  Gregori  M.  ad  Ioannem  Cpolit.  ( Lib.  5, 
Epist.  18 ) : Sed  si  in  mea  correctione  despicior , restat , ut  Ec- 
clesiam debeam  adhibere;  quibus  significat , se  demum  ad  assu- 
mendas indicis  partes  coactum  iri , si  fraterna  pertinaciter  corre- 
ctio contemnatur.  Qua  verborum  forma  etiam  S.  Nicolaus  I. 
(C.  Praecipue  3,  q.  2,  c.  XI)  excomunicationis  poenam  intentat 
Lothario  ob  pellicem  Gualdradam:  contra  Doctor  noster  censet 
controversiam  hac  mera  glossa  diremptam:  Ipse  Gregorius,  qui 
erat  Papa,  non  intendebat , quod  ipse  seipsum  adiret;  quasi 
nempe  Pontifex  causam  indicandam  se  delaturum  ad  universae 
Ecclesiae  tribunal  minitetur ! 

Quam  deinde  doctrinam  confirmat  mirifico  hoc  argumento 
(ibid.  p.  1133),  quod  ergo  Papa  est  deterioris  conditionis, 
quam  alii  Christiani , si  non  potest  per  Ecclesiam  corrigi.  — 
Insuper  ( subdit)  per  illa  verba:  Dic  Ecclesiae , datur  potestas 
toti  Ecclesiae , capiendo  Ecclesiam  pro  Praelatis  maioribus , si- 
ve pro  Concilio  generali  totam  Ecclesiam  repraesentanti , quia 
pluraliter  subiungitur : Quaecumque  alligaveritis  super  terram 
elc.  Quibus  verbis  , uti  patet , dcnuo  haereticum  illud  inculcatur 
systema,  quod  clavium  potestatem  universae  fidelium  congrega- 
tioni traditam,  eamque  membris  ad  Synodum  congregandis  com- 
mitti exercendam  statuit. 

Dixi  autem  argumentum,  ductum  ex  cap.  XVIII  Matthaei,  a 
Gersonis  thesauris  depromptum  fuisse;  sed  addendum,  ex  verbis 
illis  Matthaei  iuxta  miram  Gersonis  sapientiam  aliquid  ulterius 
extundi , nimirum  ex  verbis  Dic  Ecclesiae  insuper  argui , Ponti- 
ficem Romanum  saecularibus  legibus  poenisve  subiiciendum.  Sic 
enim  Gerson  (De  modis  uniendi  etc.  Opp.  tom.  2,  pag.  1G7): 
Cum  ergo  praeceptum  Christi  dicat:  Si  peccaverit  in  te  frater 
tuus  etc.,  cum  ergo  Papa  sit  meus  frater , et  proximus  in  natu- 
ra et  in  Christi  fide...,  corripiendus  est  iuxta  processum  prae- 
cepti Christi.  Non  ergo  illud  Decretum  est  tenendum,  quod  Pa- 
pa a nemine  sit  indicandus:  quia  actiones  voluntariae,  transeun- 
tes in  incommodum  et  iniuriam  alterius , refrenari  debent ; et 
talium  mensura  est  lex  humana , et  ad  illum  finem  leges  ipsae 
per  ora  Principum  divinitus  prolatae  fuerunt:  nec  est  Papa  ma- 
ior Christo  , vel  Petro,  caeterisque  Apostolis,  quos  legimus  sae- 
pius subfuisse  potestati  coactivae  et  iurisdictioni  Principum  sae- 
culi realiter  et  personaliter.  Quam  in  rem  sermonem  deinde  in- 
stituit De  summa  Romanorum  Imperatoris  auctoritate  ( ibid.  p. 
178),  et  Othonem  Imperatorem  miris  exornat  laudibus,  quod 
Ioanne  XII  ab  Urbe  fugato,  Antipapam  Leenem  (barbarico  faci- 
nore ) Sedi  Apostolicae  imposuerit,  et  deinde  Benedictum  V, 
quem  demortuo  loanni,  Romani,  Antipapa  Leone  contempto,  suf- 
fecerant, in  exilium  secum  in  Germaniam  abduxerit. 

XI. 

Hinc  arma  haereticis  suppeditata,  et  haereticum  Richerii  systema. 

Sed  de  auctoribus  Gallicanae  istius  scholae  iam  satis.  Illud 
inierim  omnino  sedulo  considerandum  nobis  est,  ea  omnia,  quae- 
cumque hucusque  ex  Parisiensi  hac  schola  exposuimus , illa 
prorsus  esse,  quae  in  antecessum  damnata  in  haereticis  fuerant; 
illa  prorsus  esse,  quibus  tanquam  validissimis  armis  Lutherus, 
Calvinus  et  horum  asseclae  adversus  Romani  Pontificis  primatum 
ac  potestatem,  adversus  Romanam  Ecclesiam,  adversus  denique 
catholica  Concilia  et  horum  auctoritatem  pugnarunt  (inspice  apud 
Bellarminum  , quae  haeretici  adversus  quodlibet  caput  catholicae 
de  Romano  Pontifice  aut  Conciliis  doctrinae  obiicerinl) ; denique 
ea  omnino  esse , quibus  Edmundus  Richerius  doctor  Sorbonicus 
haereticum  suum  systema  compegit. 

Sic  enim  illud  ipseme  proponit  in  propositionibus,  quas  in  ter- 
tia sua  palinodia  reprobavit. 

Prop.  1.  Christus  suam  fundando  Ecclesiam,  prius , immedia- 
tius, et  essentialius  claves  seu  iurisdictionem  toti  dedit  Ecclesiae , 
quam  Petro  et  aliis  Apostolis.  De  qua  dein  subdit:  Hanc  pro- 
positionem doctrinae  catholicae  a sanctis,  vetustisque  Patribus 
expositae  adversari,  libenter  fateor.  Asserunt  enim,  Christum 
claves  iurisdictionis  Ecclesiasticae  primo,  immediate,  et  essen- 
tialiter, non  per  accidens  Petro  dedisse : deinde  per  S.  Petrum 
Ecclesiae  Praelatis  contulisse. 

Prop.  2.  Tota  iurisdictio  ecclesiastica  primo,  proprie,  et  es- 
sentialiter Ecclesiae  convenit.  Romano  autem  Pontifici,  atque 
aliis  Episcopis  instrumentaliter,  ministerialiter,  et  quoad  execu- 
tionem  tantum.  De  ista  vero  hoc  addit:  Hanc  propositionem  seu 
potius  haeresim  ex  putidis  Lutheri  et  Calvini  fontibus  me  hau- 
sisse non  diffiteor,  qui  ambo  impie  falsoque  contendunt,  proprie 
et  immediate  iurisdictionem  Ecclesiae  fuisse  datam  a Christo, 

non  S.  Petro,  aliis  Apostolis  et  Episcopis  nisi  per  accidens , m- 
strumentaliter , et  nomine  Ecclesiae. 

Prop.  3.  Christus  non  tam  uni  Petro,  quam  unitati  infallibi- 
lem clavium  potestatem  detulit.  Dc  qua  statim  subiicit:  Ilunc 
meum  errorem  cum  Divo  B emar  do  moerens  detestor. 

Prop.  4.  Status  Ecclesiae  ab  eiusdem  regimine  distinguitur. 
Status  enim  monarchicus  est...  Regimen  vero  aristocraticum. 
Quae  quidem,  uti  patel,  referuntur  ad  potestatem  ferendi  leges 
per  congregatos  Primates  condendas , quibus  et  Princeps  con- 
stringatur. Ego  quidem  (pergit  Riclierius)  in  hac  propositione  me 
graviter  errasse  fateor , inulta  inepta , planeque  haeretica  di- 
cendo. 

Prop.  5.  Petrus  claves  iurisdictionis  accepit  a Christo  Domi- 
no, non  pro  se,  sed  pro  Ecclesia , et  nomine  totius  Ecclesiae , 
non  ut  Pastor  oecumenicus  et  princeps,  sed  ut  minister  tantum 
et  exeeutor  decretorum  Ecclesiae.  De  qua  immediate  subdit: 
Ilaec  sane  propositio  redolet  haeresim  Ioannis  Hus , qui  assere- 
re praesumpserat,  Papam  non  esse  caput  Ecclesiae,  nec  claves 
accepisse,  nisi  nomine  illius. 

His  addenda  alia  propositio  est,  qua  statuebat  (Conf.  Tarquin. 
luris.  Eccl.  Instit.  Lib.  2,  cap.  3,  $.  I,  n.  7),  Praerogativam 
infallibilitatis  toti  Ecclesiae  (quo  nomino  populum  seu  coetum 
fidelium  semper  inlelligit)  fuisse  collutam-,  ac  proinde  Roma- 
num Pontifcem  ante  assensum  Ecclesiae  in  doctrina  fidei  atque 
morum  non  esse  infallibilem.  Quae  quidem  sententia  etiam  in 
praemtssa  tertia  propositione  innuitur. 

Porro  asserit  quidem  Richcrius,  se  quandam  ex  praemissis 
propositionibus  a putidis  Lutheri  et  Calvini  fontibus  hausis- 
se ; at  manifestum  simul  est,  easdem  prorsus  omnes  in  doctri- 
nis, quae  superius  exposuimus,  magistrorum  parisiensium  con- 
tineri. Quin  et  ipse  Richcrius  sincere  id  aperuit  ac  fassus  est, 
cum  in  prima  sua  palinodia  haec  scripsit:  Semper  prae  me  tuli 
atque  etiam  nunc  prae  me  fero,  nullo  alio  unquam  animo,  pro- 
posito, consilio , aut  cuiusquam  hortatu  vel  suasione , me  libel- 

lum  de  ecclesiastica  et  politica  Potestate  anno  millesimo  sex- 
centesimo undecimo  scripsisse,  quam  ut  breviter  demonstrarem, 

QUAENAM  ESSENT  PRINCIPIA  DOCTRINAE  MAIORUM  SCHOLAE  PARI- 
SIENSIS. 

XII. 

Hinc  praestitum  Vigorio,  Luunoio  et  Dupinio  praesidium. 

Sed  et  alios  doctores  Sorbonicos  parisiensis  huius  scholae 
principiis  in  transversum  actos  fuisse,  notissimum  est.  In  his 
fuit  Simon  Vigorius,  qui  doctrinas  Richerii  defendendas  as- 
sumpsit. Et  exprobratum  quidem  Vigorio  fuit  (Vid.  Feller  V.  Vi- 
gor Simon ) quod  opus  suum,  ea  consarcinando  perfecerit,  quae 
ex  haeretieorum  libris  et  praesertim  ex  loannis  Calvini  Institu- 
tionibus expilaverat.  Attamen  (Vid.  Andream  Duvallium  de  infalli- 
bilitate  Rom.  Pontificis  Quaest.  IV).  Vigorius  reipsa  doctoribus, 
quos  parisiensis  Scholae  ornamenta  vocat,  accepta  referebat  argu- 
menta, quibus  Sedis  Apostolieae  praerogativas  impugnabat.  Alio- 
quin  vero  duo  haec  testimonia  facile  conciliantur;  quippe  cum 
Calvinus  arma  ex  eisdem  illis  parisiensis  scholae  doctoribus  mu- 
tuatus fuerit,  patet  illico,  cur  Vigorius  eadem  illa  e Calvini  scri- 
ptis surripuisse  putaretur.  Et  sane  ipsemet  Vigorius  se  Scholae 
parisiensis  duces  habuisse  plane  asserit,  ubi  contendit,  Christum 
Lucae  XXII  fftogavi  pro  te  etc.J  pro  Ecclesia,  non  pro  Petro 
immediate  rogasse.  Porro  absurdam  hanc  et  haereticam  inter- 
pretationem superius  vidimus  doctorum  illorum  Parisionsum 
propriam  exlitisse. 

Quid  vero  de  Dupinio  dicemus,  quid  etiam  de  Launoio  illo,  in 
cuius  venenatis  libris,  tamquam  in  latenti  quopiam  promptuario 
etiam  quidam  dierum  nostrorum  scribae  arbitrati  sunt,  copiam 
se  omnigenam  fortunate  reperisse,  qua  in  aciem  contra  Romanae 
Sedis  prerogativas  prodeuntes,  eam  iam  et  doctrinae  supellecti- 
lem, atque  eruditionis  pompam  ostentare  possent,  ut  impune  sibi 
liceret  graculi  semet  pavonis  pennis  exornantis  facinus  instaura- 

re?  Numquid  non  utrique  huic  Galliarum  pesti  solemne  fuit,  or- 
namenta illa  veteris  parisiensis  Scholae  perpetuo  iactare,  laudi- 
busque ad  sidera  attollere,  eadem  adversariis  opponere,  seque  * 
suasque  adversus  Romanam  Sedem  machinationes  illorum  doctri- 
nis tueri?  Nonne  Dupinius  idcirco  opus  illud  aggressus  est,  quod 
summas  ei  laudes  gralulationesque  ab  heterodoxis  promeruit, 
scilicet  ut  pleniorem  splendidioremque  editionem  curaret  operum 
loannis  Gersonis,  inque  ipsam  infarciret,  quotquot  ex  eadem 
Schola  in  eadem,  ac  Gerson,  absurda  pedem  misere  impege- 
rant? 

Denique  quis  ignorat,  turbulentissimam  ac  perfidissimam  Ian- 
senianorum  factionem,  potissime  horum  principiorum  praesidio 
obstinatissimae  illi  proterviae  et  sempiternae  adversus  Apostoli- 
ca  decreta  rebellioni  nullum  unquam  imposuisse  finem,  tum 
etiam  nihil  studii,  et  curarum,  et  operis  praetermisisse,  quo  eo- 
rumdem  principiorum  virus  scholas,  librosque  omnigenos  infice- 
ret, et  late  quaquaversus  diffunderetur  ? 

XIII. 

Cuiusnam  Scholae  praeiudicia  videantur  abiicienda. 

Quae  cum  ita  sint,  ut  aliquid  demum  concludamus  circa  propo- 
sitam ab  A.  G.  conditionem  de  abiiciendis  Scholarum  praeiudiciis, 
tantisper  iam  morem  ipsi  geramus.  Fingamus  parumper,  prae- 
ter haereticam  duas  alias  scholas  extitisse ; fingamus  Scholae 
nomen  tribui  aliquatenus  illis  posse,  si  qui  veterum,  quos  innui- 
mus, magistrorum  parisiensiura  theoriis  adhaeserint,  aut  etiam- 
num  forte  adhaereant ; fingatur  duplex  inter  catholicos  Schola. 

Duplex , inquam;  nam  quod  nunc  v.  gr.  per  Germaniam,  ubi 
haud  raro  philosophicae  scholae  potiusquam  recta  ratiocinandi 
methodo,  solidisque  principiis  iuvenum  imbuant  mentem,  hanc 
partim  chimaericis,  partira  etiam  absurdis  et  impiis  confundunt 
phantasiis ; tum  vero  Theologiae  proprie  dictae  studia  partim  le- 
vissime attinguntur,  partim  magistrorum  librorumve  ad  ratio- 

nalismi  barathrum,  aliasve  labes  declinantium  corrupto  pabulo 
aluntur,  quod  per  Germanium  (inquam)  quidam  forte  reperian- 
tur,  qui  putrefactas  ac  foetentes  aliquas  haereticorum  seu  Iustini 
Febronii  merces  e sepulchro  a quopiam  sycophanta  erutas  non 
modo  ipsi  caeca  tide  recipiant,  sed  veluli  cimelion  quoddam 
vulgo  incompertum  adepti , sibi  inaniter  superbiant , et  quasi 
ipsi  soli  novae  huius  lucis  singulari  beneficio  potiantur,  aliis  qua- 
si inter  tenebras  caecutientibus  ridiculo  fastu  suas  merces  sub  no- 
mine nunc  philosophici  nunc  theologici,  nunc  historici  criticismi 
(in  quo  potissime  criterii  relucet  inopia)  venditare  instituant; 
illud  sedulo  caventes,  ne  alia  praeter  patriam  lingua  utantur, 
quo  scilicet  ab  imperito  popello  facilis  triumphus  atque  ingens  a 
garrulis  diariis  encomiorum  seges  sibi  non  desit;  hi  profecto  non 
scholae  alicuius  speciem  praeferunt,  sed  quarumdam  sine  aqua 
nubium,  quae  circumferuntur  a veniis,  ac  cito  dispereunt. 

Quaeramus  itaque,  utra  duarum,  quas  catholicorum  fingimus, 
scholarum  prudentem  aliquam  suspicionem  sui  inficiat,  adeo 
ut  timendum  videatur,  ne  eius  discipuli  seu  asseclae  affectu  quo- 
piam seu  praeiudicata  opinione  potius,  quam  rationis  ductu  in 
suam  cuiusque  sententiam  pertrahantur. 

Et  quod  ab  scholam  attinet,  quam  catholicam  prae  haeretica 
diximus  (et  iure  in  huiusmodi  quaestione  dicemus  catholicam , 
quia  quoad  Romani  Pontificis  magisterium  semper  et  universim 
haec  Christifidelium  persuasio  fuit  tum  theoretica  tum  practica) 
praeiudicatae  opinionis  suspicionem  vel  hoc  unum  potest  et  de- 
bet repellere',  quod  et  theorelice  et  practice  semper  ita  senserint 
Christi  fideles  lumine  fidei  collustrati,  et  lacte  catholicae  Ecclesiae 
enutriti:  quod  ita  senserint  omnes  Sancti:  quod  ita  docuerint  uni- 
versim cuiusvis  aetatis  Doctores,  qui  de  hoc  argumento  sermo- 
nem instituerunt.  Catholici  omnes , inquit  Thomas  Waldensis; 
Doctores  omnes,  inquit  Suarez.  Porro  quisquis  vereatur,  ne  San- 
cti omnes,  ne  omnes  Doctores  caeco  praeiudicio,  aut  affectu, 
quem  ratio  non  direxerit,  e recto  veritatis  tramite  aberraverint, 
eo  ipso  iste  sane  ostendit,  se  ad  res  seu  philosophicas  seu  theologi- 
cas pertractandas  natum  non  esse,  velumque  sibi  obductum  esse 

quoad  illud  lumen,  de  quo  scriptum  est:  Signatum  est  super  nos 
lumen  vultus  tui , Domine. 

Nunc  vero  de  ea,  si  qua  fingi  potest,  schola  parisiensi,  quam 
alii  gallicanam  appellare  maluerunt,  sed  quam  prorsus  immerito 
vel  parisiensem  vel  gallicanam  semet  iactare  ostendemus. 

Quaeramus  igitur:  Estne,  cur  suspecta  videri  haec  schola  pos- 
sit? Estne,  cur  fatua  quorundam  nominum  seu  hominum  luce  hal- 
lucinatos,  aut  cupidine  captandi  dominantium  gratiam  abductos, 
aut  falsi  honoris  ambitu  abreptos,  aut  misere  constrictos  horrore 
dignitatis  existimationis  ve  per  veteris  erroris  confessionem  amit- 
tendae, aliquos  huius  scholae  asseclas  putare  liceat? 

Profecto  l.°  si  aetatem  quaeras,  qua  istiusmodi  opiniones 
praerogativis  Romanae  Sedis  adversae  prodierunt,  merito  in 
mentem  vetustissimum  illud  veniet : Sero  venistis:  quod  recens , 
quod  novitium , hoc  falsum. 

2. °  Si  praecessores  eam  doctrinam  professos  requiras,  haere- 
ticos et  nonnisi  haereticos  habebis. 

3. °  Si  causam  quaeras,  quae  homines  sincero  alioquin  animo 
catholicos  ad  pessimum  hoc,  desperatissimumque  consilium  conie- 
cerit  inauditas  illas  absonasque  opiniones  excogitandi;  illos  repe- 
ries,  qui  postquam  inconsultissime  pseudopapam  Clementem  exce- 
perunt, lucrique  instituerunt,  atque  adeo  funestissimum  schisma  in 
catholicam  Ecclesiam  induxerunt,  propriae  conditionis  obliti  (ne- 
que enim  privatis  hominibus,  utcumque  Baccalaurei,  magistri, 
Docloris,  Syndici,  aut  etiam  Cancellarii  honore  in  Academia  pa- 
risiensi fulgentibus,  Ecclesiae  Auctor  Christus  hanc  provinciam 
commiserat)  et  semel  ad  clavum  Ecclesiae  tenendum  inaniter  vo- 
catos existimantes,  ut  remedium  aliquod  tot  malis  a se  inductis 
afferrent,  pontificesque  a se  inconsulto  multiplicatos  e medio  tol- 
lerent, ad  iam  memoratas  theorias,  quibus  vel  supremam  in  Ec- 
clesia dignitatem  sibi  subiugarent,  absurdissime  confugerunt. 

4. °  Si  tunc  in  medium  productas  theorias  in  se  inspicias,  sy- 
stema habes  in  se  haereticum  et  multiplicibus  haeresibus  scatens. 

5. °  Si  quaeras,  quinam  systema  illud  ac  theorias  plausu  excepe- 
rint, adoptaverint,  promoverint;  universos  per  Germaniam,  Gal- 

liamque,  et  Helvetiam  invenies  haereticos.  Si  vero  quinam  e 
catholicis  eidem  svtemati  adhaeserint,  Richerios  habes,  Vigorios, 
Febronios,  et  si  qui  sunt  alii,  haeresis  titulo  reprobatos,  et  pa- 
linodiam deinde  cantantes. 

6.°  Si  de  thesibus,  quae  nunc  in  controversiam  veniunt,  specia- 
tim  requiras,  quo  illas  fundamento  primi  Auctores  superstruxe- 
rint; eas  invenies,  aut  mere  ceu  paries  exhiberi  haeretici  syste- 
matis, aut  certe  miserabili  sophismate  nixas.  Sophismate , in- 
quam: audiamus  enim  Iacobum  Almainum : iste  totam  aedificii 
molem  paucis  hisce  extruit  (de  Supr.  Potest.  Eccl.  Gap.  16);  Po- 
testas, quae  est  in  supposito  devia  bili,  debet  dirigi  secundum 
potestatem  indeviabilem ; sed  quilibet  Papa  est  deviabilis,  et  Con- 
cilium generale  rite  congregatum  est  indeviabile.  Ergo.  Mitta- 
mus nunc,  quod  iuxta  haereticum  suum  systema  Concilium  rite 
congregatum  Almaino  sit  turba  hominum  a plebe  Christiana  ad  id 
officii  deputatorum;  mittamus  quod  corporis  sine  capite  monstrum 
nobis,  velut  Concilium  rite  congregatum,  vendere  velit;  mitta- 
mus et  illud,  quod  indeviabile  nunc  Concilium  dicat,  quando  etiam 
Concilii  infallibilitas  ex  ipsius  item  absurdissima  sententia  limites 
merae  opinionis  non  excedit.  Missa  nunc  ista  fiant;  inspiciamus 
ratiocinium.  Papa  (inquit)  est  deviabilis.  At  enimdicitne  de  priva- 
to personali  eiusdem  errato,  an  de  proposita  a Pontifice  fidei  de- 
finitione? Si  postremum  hoc  dicit,  turpi  principii  petitione  id  sup- 
ponit, de  quo  est  quaestio.  Si  primum,  ad  rem  non  facit.  Et  ni- 
hilominus eccc  tibi  Auctor  defensionis  Deci.  Cler.  Gall.  (Part.  1, 
Lib.  1,  cap.  6)  ex  hoc  Almaini  loco  elegantissimas  deviabilis 
et  indeviabilis  voces  arripiens,  imo  et  liguriens,  et  dum  dissimu- 
lat haereticum,  cuius  sunt  membra,  systema,  eas  ceu  tesseram 
parisiensis  scholae  iactans ! 

l.°  Si  vero  recentiores  scruteris,  an  aliquid  novi  pro  iisdem 
thesibus  attulerint;  deprehendes  cito,  quidquid  supellectilis  proa- 
vis suis  addiderunt,  totum  id  ex  Luthero,  Calvino,  Centuriatori- 
bus  Magdeburgensibus,  aliisve  haereticis  expilatum  fuisse,  et  a 
catholicis  Doctoribus  centies  refutatum. 

8. '  Si  autem  inquiras,  quinam  deinde  eidem  causae  adiutores 
potissimi,  et  defensores,  et  propagatores  accesserint,  praeser- 
tim iansenianos  perfidia  notissimos  invenies:  quos  quidem  lupos 
hypocrisi  insignes  cum  e medio  dominici  gregis  eliminare  ac 
prorsus  abigere  nunquam  contigerit,  eorum  maxime  artibus,  ac 
fraudibus  debemus,  quod  calamitate  patribus  nostris  plane  in- 
comperta , tam  saepe  et  bibi  ides  scholas , hibridesque  libros 
tum  theologicos  tum  philosophicos,  tum  historicos  fidelium  ma- 
nibus teri  cernamus. 

9.  Si  demum  quaeras,  undenam  solemne  aliquale  illis  thesi- 
bus suffragium  semel  acciderit;  recole  praepotentis  regis  histo- 
riam; recole  homines,  quorum  animos  illud  maxime  occuparet 
et  sollicitaret,  quod  in  Proverbiis  Salomonis  (XVI,  14,  15)  legi- 
mus: Indignatio  regis , nuntii  mortis,  . . . in  hilaritate  vultus 
regis,  vita;  et  facile  intelliges,  cur  poeta  ad  eos  inclamaverit: 

Prelals,  abbes,  separez-vous ; 

Laissez  un  peu  Ronie  et  1’Egliset 
Un  chacun  se  moque  de  vous; 

Et  tonte  la  Cour  vous  meprise. 

Ma  foi ! fon  vous  ferait  avant  qu’il  ffft  un  an 
Signer  a 1’Alcoran  b 

Et  haec  quidem  satis  esse  possunt,  e quibus  conficiatur,  num 
praeiudicata  aliqua  opinione  in  praesenti  negotio  illi  forte  ducan- 
tur, qui  infallibilitatis  praerogativam  potiusquam  Vicario  Christi 
Domini,  Apostoli  Petri  successori,  ac  fidei  magistro  per  Chri- 
stum constituto , hanc  haeretici  systematis  auctoribus , Ioanni 
Gersoni  ac  Petro  Alliacensi  et  somniatae  galli  canae  scholae  tri- 
buendam censent.  * 


1 Citatur  a Gerln,  Hecherches  histor.  sur  1’Assemblee  du  Clerg6  de 
France,  de  1682,  pag.  279. 

XIV. 

Adversus  inerrans  Rom.  Pontificis  magisterium,  falso  gallieana 
schola,  falsius  gallieana  Ecclesia  iactatur. 

Quandoquidem  A.  G.  tantopere  a praeiudiciis  scholarum  ti- 
met, ad  mentes  autem  praeoccupandas,  praeiudiciumque  haud 
leve  ipsis  ingerendum  plurimum  valet  auctoritas , tum  si  ea 
adesse  putetur,  quae  non  adest,  tum  si  magni  esse  ponderis  ea, 
quae  est  levissimi,  existimetur;  pretium  operae  idcirco  erit 
ostendere,  pro  thesibus  (sic  dictis)  gallicanis  et  falso  iactari  gal- 
licanae  seu  scholae  seu  Ecclesiae  auctoritatem;  si  quorum  au- 
tem suffragium  promitur,  hoc  nullius  reipsa  esse  ponderis,  ac 
porro  contemnendum. 

Et  quoad  veterem  gallicanam  scholam,  audiatur  Doctor  Sor- 
bonicus  Andreas  Duvallius  contra  Richerium  et  Vigorium  scri- 
bens (De  Suprem.  Rom.  Pont,  potest.  Part.  2,  Q.  2):  Velint 
nolint  adversarii , liquido  constat,  veteres  Ecclesiae  Gallicanae 
proceres  hanc  in  Suminis  Pontificibus,  Petri  successoribus  in- 
fallibitatem  semper  agnovisse,  Christique  Domini  orationem  in 
Petro  non  stetisse,  sed  ad  eius  successores  certissime  transiisse: 
eosque,  qui  veritatem  hanc  impugnare  conati  sunt,  a ducentis 
aut  circiter  annis,  quibus  in  Ecclesiam  horrenda  schismata  ir- 
ruerunt, caepisse. 

De  his  autem,  et  posterioribus  ista  habet  (ibid.  Q.  4,  infin.); 
Ioannes  Gerson,  lacobus  Almain , et  loannes  Maior,  celebres 
scholae  Parisiensis  Doctores  cum  nonnullis  aliis  privilegium 
infallibilitatis  Pontifici  derogarunt.  Sed  illud  ei  concesserunt 
alii  multo  celebriores . . . ; itemque  Doctores  illi,  qui  in  Comi- 
tiis Scholae  generalibus  errores  De  Malesono  condemnarunt  his 
verbis:  Ad  sanctam  Apostolicam  Sedem  pertinet,  auctoritate  iu- 
diciali  suprema,  circa  ea  quae  sunt  fidei,  iudicialiter  definire. 
Quo  fit,  ut  inique  Vigorius  me  tamquam  scholae  Parisiensis  de- 
sertorem et  veluti  perduellem  scripsit  suis  traducere  et  proscin- 

dere  praesumat , praesertim  cum,  ut  in  Elencho  contra  Riche- 
rium  aperte  significavimus,  nihil  quicquam  a Facultate  Pari- 
siensi  contra  Pontificis  infallibilitatem  unquam  sit  definitum. 

Quinimmo  de  Parisiensi  Academia  (Op.  cit.)  haec  addit:  Lau- 
dabilis in  Academia  Parisiensi  viget  consuetudo , qua  Baccalau- 
rei  de  Quaestionibus  theologicis  solemniter  responsuri,  protesta- 
tionem praemittunt,  se  nolle  quidquam  contra  decreta  S.  ma- 
tris Ecclesiae  nec  non  S.  Sedis  Apostolicae  asserere  aut  defen- 
dere; et  si  quid  adversus  eius  Decreta  in  aestu  disputationis  il- 
lis exciderit,  vel  ignorantiae,  vel  imniemoriae , vel  linguae  prae- 
cipitantiae attribuendum  velle. 

Neque  aliter  habet  Theophilus  Raynaudus  in  opere  adversus 
Iansenianos  cum  titulo  auvb;  loy..  Enumeratis  enim  quamplurimis 
ex  schola  Parisiensi  Doctoribus,  pergit:  Quotquot  ante  Conci- 
lium Constantiense  floruerunt , possent  omnes  theologi  produci; 
nam  non  nisi  a tempore  Concilii  Conslantiensis  et  Basileensis 
revocata  est  in  controversiam  haec  veritas  apud  catholicos ; sed 
omnes  unanimiter  docuerunt,  definitiones  Pontificias  etiam  abs- 
que Concilio  generali  editas  facere  rem  de  fde. 

Communem  autem  hanc  doctrinam  extilissc  in  Galbis  saecu- 
lo XVII  sic  testatur  Mauclerus,  Doctor  Sorbonicus  in  Libris  de 
Monarch.,  Gregorio  XV  et  Ludovico  XIII  dicatis  (Part.  2,  lib.  4, 
cap.  4) : Haec,  illa  communis  sacrae  sapientiae  professorum, 
quae  docetur  in  scholis,  assertio : disceptationum,  causarumque 
de  fide  cursum  motumque,  Romani  Pontificis  in  Cathedra  Petri 
sedentis  consopitum  indicio  finiri, 

Iuverit  autem  et  testimonium  subiicere,  profecto  non  suspe- 
ctum, Archiep.  Parisiensis  Petri  De  Marea.  Quippe  scribens  ob- 
servationes ad  Theses  Collegii  Claramontani  S.  I.  an.  1660, 
inter  quas  et  ista  defendebatur:  Christum  ita  caput  Ecclesiae 
agnoscimus , ut  illius  regimen,  dum  in  caelos  abiit,  primum  Pe- 
tro, tum  deinde  Successoribus  commiserit,  et  eamdem,  quam  ha- 
bebat ipse  infallibilitatem  concesserit , quoties  ex  Cathedra  lo- 
querentur. Datur  ergo  in  Ecclesia  Romana  controversiarum 
fidei  iudex  infallibilis  etiam  extra  Concilium  generale,  tum  in 

quaestionibus  iuris , tum  facti ; isla  habet  (n.  23):  Haec  opinio 
(scii,  de  infallibilitatc  Papae)  est  illa,  quam  unice  Hispania,  Ita- 
lia, aliaeque  omnes  Christianitatis  provinciae  docent ; ita  ut  il- 
la, quam  sententiam  Parisiensium  Doctorum  ( paucissimorum ) 
vocant , ad  classem  eorum  opinionum  revocanda  sit , quae  solum 
tolerantur...  Auctoritas  (ibid.  n.  31)  infallibilem  sententiam 
in  causis  fidei  promneiandi  est  Romanis  Pontificibus  omnium 
universitatum  consensu  acquisita , excepta  tamen  antiqua  Sor- 
bona.  Imo  hoc  quoque  tempore  hanc  de  infallibilitate  Pontificis 
sententiam  in  ipsa  S orbona  doceri  videmus.  Nam  C2  Mensis 
Decembris  anno  KiGO  in  S orbona  publice  haec  thesis  defensa 
est,  videlicet:  Romanus  Pontifex  controversiarum  ecclesiastico- 
rum est  constitutus  iudex  a Christo,  qui  cius  definitionibus  inde- 
ficientem fidem  promisit.  Eandem  thesim  in  Universitate  Na- 
varica  septima  Decembris  propugnatam  scimus.  Et  infra  (n.  34) 
de  Galliae  Doctoribus  idem  De  Marea  haec  tradit:  Pars  maior 
non  solum  Theologiae , sed  etiam  luris  Doctorum  communi  opi- 
nioni adhaerent,  utpote  fundamentis  nixae  solutu  difficillimis, 
ridetque  antiquae  Sorbonae  opiniones. 

Ut  autem  a pluribus  in  eam  rem  afferendis  supersedeam,  illud 
unum  sufficiat  memorasse,  vel  ipsum  Richerium  hanc  doctrinam 
in  retractando  errores  suos  professum  fuisse;  ut  enim  manifestis- 
simum est,  nunquam  hunc  tetigisset  articulum,  nisi  ex  commu- 
ni sententia  etiam  Parisiis  catholicae  fidei  professio  necessario 
id  exegisset.  Sic  itaque  ille:  Ego  Edmundus  Richerius...  Doctor 
Sacrae  facultatis  Theologiae  PUrisi ensis,  et  Magnus  Magister 
Collegii  Cardinalitii  Universitatis  Parisiensis  subsignatus...  hic 
protestor  et  declaro,  me  semper  voluisse,  atque  etiam  nunc  velle 
et  me  ipsum,  ei  libellum  praefatum,  et  quascumque  eius  propo- 
sitiones earumque  interpretationes,  omnemque  meam  doctrinam 
Ecclesiae  Catholicae  Romanae  et  sanctae  Sedis  Apostolicae  iu- 
dicio  subiicere , quam  matrem  et  magistram  omnium  Ecclesia- 
rum, et  INFALLIBILEM  VERITATIS  IUDICEM  AGNOSCO. 

Concludamus  igitur,  pro  opinione  infallibilitali  pontificiae  ad- 
versa falso  iactari  Parisiensis  seu  Gallicanae  Scholae  aucto- 
ritatem. 

Quod  si  aliquando  in  eam  opinionem  vetus  Sorbona  conces- 
sit, quod  hinc  praesidium  quaeritur  prorsus  inane  dicendum  est; 
nam  et  ipsorum  Galliae  Doctorum  (prouti  inquit  De  Marea)  maior 
pars  ridet  antiquae  Sorbonae  opiniones. 

Et  sane  quid,  quaeso,  valeaf  suffragium  hominum,  qui  in  eam 
sententiam  per  inauditas,  abnormes,  et  haereticas  absurdilatcs 
devenerunt,  prouti  rcipsa  eo  devenisse  illos  iam  vidimus  ? Be- 
ne de  his  Andreas  Duvallius  (Op.  cit.  Pari.  2,  c.  1,)  Scio  in  re 
Pontificia  Alliacensem,  Gersonium,  et  Almainum  non  esse  tantae 
auctoritatis : quia  tempore  schismatum  floruerunt  et  scripserunt 
duo  priores,  quando  tres  se  pro  Pontificibus  gerebant : postre- 
mus vero,  nempe  Almainus,  tempore  Julii  II.  et  Conciliabuli 
Turonensis,  quo  Gallia  sub  Ludovico  XII  a Sede  Apostolica 
defecerat. 

Eos  autem  hanc  solum  oh  causam  in  transversum  actos  fuis- 
se, indo  palam  lit,  quod  omnino  aliter  animo  tranquillo  et  sen- 
serint, et  scripserint.  Equidem  Petrus  Alliacensis  Avcnioncm  pro- 
fectus, ut  apud  Clementem  VII  (quem  ceu  verum  Pontificem  ha- 
bebant) causam  ageret  adversus  Ioannem  de  Monlesono,  sic  suo 
et  lotius  Parisiensis  Universitatis  nomine  Clementem  alloquitur: 
Igitur  pro  vestris  humillimis  filiis  Universitatis  praedictae  et 
pro  nobis  eorum  nunciis , qui  suis  in  hac  parte  obsequimur  man- 
datis et  documentis  innitimur , corde  et  ore  unanimiter  protesta- 
mur, quod  quidquid  hactenus  in  hac  causa  actum  est,  et  quid- 
quid in  ea  nunc  vel  alias  acturi  aut  dicturi  sumus,  correctioni 
et  indicio  Sedis  Apostolicae  et  sedentis  in  ea  Summi  Pontificis 
humiliter  submittimus , dicentes  cum  B.  Hieronymo:  Haec  est  fi- 
des, Pater  Beatissime , quam  in  Ecclesia  Catholica  didicimus,  in 
qua  si  minus  perite  aut  minus  caule  aliquid  positum  est,  emenda- 
ri cupimus  a te,  qui  Petri  fidem  et  sedem  tenes.  Non  ignoramus 
enim , sed  firmiter  tenemus,  et  nullatenus  dubitamus,  quod  San- 
cta Sedes  Apostolica  est  illa  cathedra  Petri,  supra  quam  fun- 
data est  Ecclesia  de  qua  Sede  in  persona  Petri  dictum 
est:  Petre  rogavi  pro  te,  ut  non  deficiat  fides  tua.  Haec  est  igi- 


tur,  ad  quam  determinatio  fidei,  et  approbatio  veritatis  Catho- 
licae, et  haereticae  impietatis  detestatio  maxime  pertinet. 

Et  Gerson  (Serra.  De  Pace  et  unit.  Graecor.)  cum  adversus 
Graecos  et  Wiclctfitas  ageret,  ex  eo  quod  ad  solum  Rom.  Pon- 
tificera  pertinet  de  rebus  fidei  decernere,  haec  infert.  Itaque  ad 
Pontificem  Romanum  oportet  in  rebus  fidei  provocare.  Consonat 
ratio:  quia  sicut  ad  unam  fidem  et  ad  eadem  sacramenta  obli- 
gantur omnes  viatores,  sic  oportet,  ut  non  esset  schisma , REDU- 
CTIONEM FINALEM  FIERI  AD  UNUM  SUPREMUM.  Quamvis  611)1)1 

principale  caput,  et  tamquam  essentiale  sit  Deus , in  carne  hu- 
mana caput  Ecclesiae  Christus;  voluit  tamen  constituere  caput 
secundum , tamquam  vicarium,  quod  in  his  inferioribus  esset,  et 
hoc  caput  vocamus  Papam,  Patrem  nostrum  sanctum , qui  est 
verus  et  solus  Christi  lesu  Vicarius:  alioquin  facile  Ecclesia  la- 
beretur  in  divisionem,  nisi  esset  ei  caput  quoddam  principale  et 
summum,  ad  quod  potest  et  debet  feri  recursus. 

Quid  vero,  quod  Gerson  aberrationes,  in  quas  inconsultus 
ardor  extinguendi  schismatis  ipsum  impulerat,  demum  et  ipse 
abiccit? 

Sane  Martinus  Y,  cum  audisset  Legatos  Poloniae,  ad  Conci- 
lium Costantiense  missos,  appellare  velle  ad  futurum  Concilium, 
in  publico  Consistorio,  die  2 Martii  anni  1418,  Constitutionem 
edidit,  qua  declaravit:  Nulli  fas  esse , a Supremo  iudice,  videli- 
cet Apostolica  Sede,  seu  Romano  Pont  i f ce,  appellare,  aut  illius 
indicium  in  causis  fidei,  quae  tamquam  maiores  ad  ipsum  et  Se- 
dem Apostolicam  referendae  sunt,  declinare.  Legatis  vero  ap- 
pellationem, Sessione  XLY,  prosequi  volentibus,  idem  Martinus 
silentium  sub  poena  excomunicalionis  imposuit  (apud  Schclestra- 
tem,  Diss.  111,  cap.  IV).  Quibus,  ut  patet,  cassata  sunt,  quae- 
cumque sensu  opposito  eadem  Synodus,  prius  manca  et  acepha- 
la,  tumultuarie  statuerat. 

Quid  porro  ad  haec  Gerson?  In  Tractatu,  quem  deinde  scripsit 
cum  titulo  : An  liceat  in  causis  fidei  a Summo  Pontifice  appella- 
re etc.  de  praedicta  Martini  V Constitutione  sic  quaestionem  in- 
stituit: Quaeritur,  utrum  haec  assertio  sit  catholica,  tam  iure 
divinitus  promulgato , quam  etiam  humano,  quibus  SS.  Canonum 

auctoritas  innititur : Nulli  fas  esi  a supremo  Iudice,  videlicet  Apo- 
stolica  Sede,  seu  Romano  Pontifice,  lesu  Christi  Vicario  in  ter- 
ris appellare,  aut  illius  indicium  in  causis  fidei,  quae  tamquam 
maiores  ad  ipsum  et  Sedem  Apostolicam  deferendae  sunt,  decli- 
nare. — Arguitur,  quod  sic , auctoritate  SS.  Domini  Nostri 
Murtini  Papae  V in  sua  Constitutione  ad  perpetuam  rei  memo- 
riam facta  et  promulgata  in  Consistorio  Generali  celebrato  Con- 
stantiae XI  Idus  Martii  Pontificatus  sui  anno  primo , ubi  repe- 
ritur  haec  assertio , et  videtur  in  Canonum  littera  fundari.  — 
Post  bacc  subdit  utique  Gerson  varia  argumenta,  sequelas,  et 
propositiones  contra  praecedentem  responsionem  suam ; attamen 
de  his  omnibus  demum  concludit:  Haec  autem  dicta  vel  argu- 
mentata sunt  magis  ad  veritatis  inquisitionem,  quam  ad  ali- 
cuius, praesertim  SS.  Domini  Martini  Papae,  reprehensio- 
nem; attento  quod  Constitutio  sua,  quantum  ad  illa , quae  fun- 
dantur in  facto,  non  iacet  sub  theologica  reprehensione.  Exinde 
in  Dialogo,  cuius  interlocutores  Volucer  et  Monicus : Nolo  (in- 
quit) Monice  de  SS.  Domino  nostro  et  Christo  Domino , vehit  os 
in  caelum  ponendo , loqui. 

Et  haec  salis  de  Gallicana  seu  Parisiensi  Schola . Nunc  de 
Gallicana  Ecclesia. 

Falso  itaque,  et  per  atrocem  in  Galliae  ecclesias  calumniam 
theses,  quas  abusive  gallicanas  nuncupant,  proponi  tamquam 
doctrinam  gallicanarum  ecclesiarum  propriam , facili  negotio 
conficitur;  si  qua  enim  in  hoc  difficultas  apparet,  inde  est,  quod 
ex  immensa  luculentissimorum  monumentorum  segcle,  nescias, 
quaenam  praeterire  debeas.  Perpauca  nobis  hic  licet  afferre;  ea 
porro  seligemus,  quae  pluribus  aequivalenl. 

Pluribus  porro  aequivalenl,  qui  de  se,  deque  aliis  simul  te- 
stantur. E quibus  Tolonensis  Episcopus  et  Regis  consiliarius 
28  Aug.  1718  in  Edicto  circa  Constitutionem  Unigenitus,  sic 
suum  gregem  affatur.  Nos  inviolabiliter  adhaerebimus  Sedi 
S.  Petri.  In  Romana  Ecclesia  sunt  principalia  Orthodoxorum 
dogmatum  fundamenta  : illic  est  domicilium  veritatis,  centrum 
unitatis  . . . Nonne  qui  ab  hac  seiungi  audet,  ad  suum  ruit  in- 

ter  itum  ? Nos  quidem  hoc  loco  non  ex  nobis  ipsis  loquimur.  . . , 
sed  verbis  ac  sensibus  Patrum  Ecclesiae , Conciliorum,  et  Epi- 
scoporum Galliae  utimur. 

Et  Petrus  De  Marea  (Concord.  etc.  in  Admonit.  ad  Lector.) : 
Auctoritas  Romanae  Sedis  per  Occidentem,  ipsasque  Gallias 
extenditur;  quae  illi  integra  vindicatur,  tum  in  legibus  feren- 
dis . . . , tum  in  iudiciis  sine  provocatione  reddendis  . . . Dein- 
de dicetur,  immanem  esse  Romanum  Pontificem  ab  inferiorum 
iudicio.  Eam  Sedis  Apostolicae  dignitatem  Gallos  officiis  suis 
semper  excoluisse.  El  L<b.  1,  c.  2:  Commune  hoc  officium  . . . cui 
impendendo  cum  caeleris  provinciis  Gallia  obstringitur,  cognove- 
rat ante  omnes  vetustissimus  ille  Lugd.  Antistes  Irenaeus,  qui 
unus  scripsit,  quod  omnes  sentiebant.  Ad  Romanam  ( inquit ) Ec- 
clesiam propter  potentiorem  principalitatem  nccessc  est  omnem 
convenire  Ecclesiam;  quasi  diceret.  . . , eam  esse  vim  unitatis, 
quae  principium  et  originem  a Petri  Sede  trahit,  ut  cum  ea 

SENTIENDI  NECESSITATEM  CAUTERIS  IMPOS  AT. 

Nunc  ad  Concilia,  quae  per  se  plures  testes  nobis  sistunt.  Et 
non  incongrue  memorari  bic  possunt  Oecumenicae,  quae  in  Gal- 
bis habitae  sunt,  Synodi,  utpote  quae  frequentissimis  ex  Gallia 
Episcopis  constabant. 

Occurrit  itaque  Cap.  Pro  Humani  de  Homicid.  in  VI,  quod 
in  Lugdunensi  Concilio  an.  1245  tulit  Innocentius  IV,  et  sic  se 
habet:  Pro  humani  redemptione  generis  de  summis  caelorum  ad 
ima  mundi  descendens,  et  mortem  tandem  subiens  temporalem 
Dei  Filius  lesus  Christus,  ne  gregem  sui  pretio  sanguinis  re- 
demptum, ascensurus  post  resurrectionem  ad  Patrem,  absque 
pastore  desereret,  ipsius  curam  R.  Petro  Apostolo,  ut  suae 

STABILITATE  FIDEI  COETEROS  IN  ClIRISTI  RELIGIOSE  FIRMARET, 

eorumque  mentes  ad  salutis  opera  suae  accenderet  devotionis 
ardore,  commisit. 

In  secunda  autem  Lugdunensi  Synodo  oecumenica  an.  1274, 
recepta  et  unanimi  omnium  suffragio  comprobata  fuit  fidei  pro- 
fessio a Graecis  per  Imperatoris  litteras  transmissa,  in  qua  ista 
leguntur:  Ipsa  quoque  Sancta  Romana  Ecclesia  summum  et 


■plenum  primatum  et  principatum  super  universam  Ecclesiam 
catholicam  obtinet:  quam  se  ab  ipso  Domino  in  Z».  Petro  Apo- 
stolorum principe  sive  vertice , cuius  Romanus  Pontifex  est  suc- 
cessor, cum  potestatis  plenitudine  recepisse  veraciter  et  humiliter 
recognoscit.  Et  sicut  prae  caeleris  tenetur  fidei  veritatem  defen- 
dere; sic  et  si  quae  de  fide  suhortae  fuerint  quaestiones,  suo  de- 

RENT  IV DICIO  DEFINIRI. 

El  in  oeeumenico  Concilio  Viennensi  an.  1311  Clemens  V. 
haec  statuit  (Clemcnt.  De  Sum.  Trinit.  El  fid.)  lYos  igitur  ad 
tam  praeclarum  testimonium , ac  SE.  Patrum  et  Doctorum 
communem  sententiam,  Apostolicae  considerationis  ( ad  quam 

DUMTAXAT  IIAEC  DECLARARE  PERTINET  ) aciem  COHVCrtcntCS,  et 

sacro  approbante  Concilio,  declaramus  etc. 

Huc  revoca  et  Martini  V,  dum  ageretur  Constantiensis  Syno- 
dus, Constitutionem,  quam  paulo  superius  descripsimus.  Nam 
huic  quoque  Synodo  frequentissimi  adstabant  c Gallia  Praesules  ; 
nec  tamen  vel  unus  inventus  est,  qui  reclamaret,  utut  enormibus 
Gersc-nis  paradoxis  adhuc  aer  resonaret. 

Ecclesiae  igitur  Galbarum,  quarum  Pastores  hisce  Decretis 
plenissime  consentiebant,  eo  ipso  istas  pscudo-gallicanas  theses 
condemnabant. 

Sed  praestat  aliquid  delibare  cx  Conciliis  Gallicis  posterio- 
rum temporum;  postquam  et  Gersoncs,  et  Alliacenses  cum  qui- 
busdam eorum  asseclis  illa  opinionum  portenta  invexerant. 

Anno  1527  Concilium  Senonense  celebratum  est,  praeside  Sc- 
nonensi  Archiepiscopo.  Sexdecim  in  eo  decreta  edita  sunt  contra 
Lulheri  haereses , in  quorum  altero , ubi  de  Sedis  Apoclolicae 
auctoritate,  haec  habentur:  Universos,  qui  aliter  quam  Romana 
credit  el  docet  Ecclesia,  credere  et  pertinaciter  asserere  len- 
tant, eiusdem  Concilii  auctoritate  velati  haereticos  et  pertina- 
ces a Communione  Fidelium  declaramus  separatos. 

Concilium  Meloduncnsc  an.  1579  hoc  emisit  decretura  : Ope- 
ram dabunt  ii , quibus  haec  cura  demandata  est,  Episcopi  sci- 
licet et  eorum  Vicarii,  ut  in  omnibus  Synodis  omnes  et  singuli 
tam  clerici  quam  laici  amplectantur  el  aperta  professione  eam 

fidem  pronuntient , quam.  Sancta  Bomana  Ecclesia  , Magistra  , 
Columna,  et  Firmamentum  veritatis,  profitetur  et  colit;  ad  hanc 
enim  propter  suam  principalitatem  oportet  omnes  convenire  ec- 
clesias. 

Anno  1026  Synodus  peracta  est  parisiensis , in  qua  Ecclesia 
Gallicana  Romani  Pontificis  infallibilitatem  diserte  profitetur, 
inculcatque  art.  137,  cui  titulus : Monita  Conventus  Generalis 
Cleri  Gallicani  ad  DD.  Archiepiscopos , et  Episcopos  huius 
regni.  Ut  autem  brevitatis  causa  plura  omittamus,  ista  notentur: 
Hortamur  igitur  Episcopos  omnes , ut  Sacram  Apostolicam  Se- 
dem, Romanamque  Ecclesiam,  utpote  in  Dei  sponsione  infalli- 
bili et  Apostolorum  ac  Martyrum  sanguine  fundatam  , omnium- 
que  ecclesiarum  Matrem,  omni  honore  cultuque  prosequantur. 
Ipsa  enim,  ut  cum  It.  Athanasio  loquamur,  est  sacrum  illud 
Caput,  a quo  in  omnes  ecclesias  velut  in  totidem  membra  omnis 
spiritus  diffunditur,  quo  nutricantur  et  conservantur.  Sanctissi- 
mum quoque  Patrem  et  Pontificem  nostrum , quippe  Ecclesiae 
universalis  Caput  visibile , Deique  in  terris  Vicarium , Episco- 
pum Episcoporum , et  Patriarcham  Patriarcharum  honore  affi- 
cient. Is  enim  successor  est  Petri,  a quo  omnis  Episcopatus  ini- 
tium atque  originem  duxit,  et  super  quem  Christus  lesus  Eccle- 
siam suam  fundavit,  quando  illi  claves  regni  caelorum , at- 
que DONUM  1NEALLIRILIT  AT  IS  IN  CAUSIS  FIDEI  COMMISIT .'  qiiam 

fidem  lion  sine  ingenti  miraculo  durare  in  eius  successoribus  im- 
mobilem, illiba  tam  que  videmus',  unde  ingens  illa  Romanorum 
Pontificum  Decretis  mandatisque  amplectandis  apud  omnes  fide- 
les et  orthodoxos  observantia  profecta  est.  Et  ex  his  discat 
A.  G. , undenam  profecta  sit  persuasio  Pontificiae  inerrantiae , 
quae  catholicos  omnes  semper  et  ubique  occupavit. 

Anno  1650  Clerus  Gallicanus  in  Comitiis  Generalibus  in  Lit- 
teris ad  Innocentium  X,  haec  scribit:  Scimus,  ubi  caput  Eccle- 
siae, ibi  totius  fidei  arcem,  totius  et  disciplinae  metropolim 
esse. 

Anno  1653  octoginta  quinque  Galliae  Episcopi  Litteris,  qui- 
bus lansenii  propositiones  damnari  petebant,  hoc  initium  faciunt: 

Maiores  causas  ad  Sedem  Apostolicam  referri  solemnis  Ecclesiae 
mos  est , quem  fides  Petri  nunquam  deficiens  perpetuo  reti- 
neri iure  suo  postulat. 

Eodem  anno  1(553  Episcopi  triginta  Lutetiae,  ducc  Card.  Maz- 
zarini  congregati, in  Litteris  ad  Innocentium  X,  post  damnatas  Ian- 
senii  propositiones  haec  scribunt:  Quemadmodum  ad  Episcopo- 
rum Africae  relationem  Innocentius  1 haeresim  pelagianam 
damnavit  olim;  sic  ad  Gallicanorum  Episcoporum  consultatio- 
nem haeresin  ex  adverso  Pelagianae  oppositam  Innocentius  X 
proscripsit.  Enimvero  vetustae  illius  aetatis  Ecclesia,  sola  Ca- 
thedrae Petri  communione  et  auctoritate  fulta,  Pelagianae  hae- 
resis  damnationi  absque  cunctatione  subscripsit.  Perspectum  enim 
habebat , non  solum  ex  pollicitatione  Ciiristi  Petro  facta, 
sed  etiam  ex  Actis  Priorum  Pontificum...  indicia  pro  sancienda 
regula  fidei  a Summis  Pontificibus  lata  super  Episcoporum  con- 
sultatione, sive  suam  in  actis  Relationis  sententiam  ponant,  sive 
omittant , divina  aeque  ac  summa  per  universam  Ecclesiam 
auctoritate  aiti,  cui  Christiani  omnes  ex  officio  ipsius  quoque 
mentis  obsequium  praestare  tenentur.  Et  nos  quoque  sententia 
ac  fide  imbuti  Romanae  Ecclesiae , etc.  Haec  autem  fidei  profes- 
sio eo  maioris  momenti  videri  merito  debet,  quod  tunc  emissa 
fuerit,  cum  Galli  tum  ob  ingratam  electionem,  cui  obstiterant,  il- 
lius Pontificis,  tum  ob  dissidia  notissima  Cardinalis  Mazzarinicum 
aula  Romana,  offensum  haberent  animum.  At  veritas  indignationi 
praevaluit,  et  praeclarissimum  testimonium  etiam  ab  iratis  ex- 
pressit, ut  scite  Caid.  Sfondratus  advertit. 

At  enim,  inquiet  A.  G.,  nonne  triginta  quatuor  Episcopi  cum 
triginta  et  octo  viris  ecclesiasticis  ann.  1682  Lutetiae  in  Comi- 
tiis congregati  de  mandato  regio  solemniter  proclamarunt,  in  fi- 
dei quaestionibus  Summi  Pontificis  Decreta  non  esse  per  se  ir- 
reformabilia ? 

Resp.  Utique  notissimum  id  est , et  notissimum  pariter  est 
regis  edictum,  quo  (art.  I)  cavebatur,  ne  subditi  sive  saecula- 
res sive  Regulares,  cuiuscunque  Ordinis,  Congregationis,  aut  So- 
cietatis , quidquam  praedictae  definitioni  contrarium  privatim  vel 

publice  docerent;  quin  etiam  ut  nemo  aut  ad  docendum  aut  ad 
gradus  academicos  admitteretur,  nisi  eam  profiteretur  doctrinam, 
quam  insuper  et  magistri  in  Scholis,  et  Episcopi  in  sua  quisque 
dioecesi  tradere  et  docere  deberent. 

Et  sic’ universo  orbi  miserandum  oblatum  est  spectaculum  (ab 
hetcrodoxis,  laetitia  ac  risu  debacchantibus,  exceptura),  quod  ad 
nutum  praepotentis  regis  servum  pecus  suam  suorumque  pa- 
trum, et  tot  iam  Conciliis  tum  Gallicanis  particularibus,  tum 
Gallicanis  oecumenicis  firmatam  fidem  abnegaret.  Video  (inquie- 
bat  Sfondratus  de  universitatis  parisiensis  magistris)  omnes  in 
Regis  obsequium  spectare , nulla  Canonum , nulla  ecclesiasticae 
libertatis  cura , nec  tam  ex  ratione,  quam  metu  praemiisque  pen- 
dere: et  quid  mirum,  etiam  scholas  gratiae  et  favori  cessisse,  si 
templa  cesserunt?  Scribunt  ergo  calamo  Doctores , quod  Epi- 
scopi docent  exemplo. 

Celeber  Mainburgus  e suggestu  per  quadragesimam  haec  pu- 
blice an.  1671  concionando  edixerat:  Obligamur  sub  poena  aeter- 
nae damnationis  nos  submittere  Definitionibus  Cathedrae  S.  Pe- 
tri, tuncque  naufragium  fidei  patimur,  cum  doctrinas  amplecti- 
mur ab  hac  Cathedra  damnatas  reiectasque.  Neque  vero  solum 
e suggestu  ea  proclamaverat,  sed  typis  impressam  concionem 
vulgaverat.  Verumtamen  vultus  Regis  tum  peccati  mortalis  tum 
naufragii  in  tide  timorem  depellere  ita  potuit,  ut  pro  regiis  doctri- 
nis contra  pontificiam  infallibilitatis  praerogativam,  a se  ut  fidei 
articulum  assertam,  scriberet,  pugnaretque! 

Sed  enim  quid  mirum,  quod  an.  1682  Rex  34  Episcopos  cum 
38  Doctoribus  obsquentes  atque  ad  vultum  eius  trementes  repere- 
nt? Nonne  Constantius  decuplo  frequentiores  habuit  Arimini 
damnantes  Athanasium?  Nonne  Eudoxia  Episcopos  in  Synodo  ad 
Quercum  habuit  damnantes  Chrysostomum?  Quis  nesciat  deinde 
Episcopos  an.  449  congregatos  Ephesi  id  facinoris  ausos , unde 
appellatio  Ephesini  latrocinii?  Et  Heraclius  nonne  habuit  Epi- 
scoporum Synodum  Ecthesis  impietatem  approbantium?  Nonne 
Copronymus  et  Armenus  Leo  Synodos  Episcoporum  contra  SS. 
Imaginum  cultum  invenerunt?  Nonne  Synodi  in  Galbis  Lotharii 

matrimonium  cum  Valdrada  concubina  sanxerunt?  Scilicet  id 
contingat,  prorsus  oportet,  quoties  posthabita  ac  deserta  Petra , 
supra  quam  fundata  est  Ecclesia , filiis  extorribus  iam  illa  re- 
velatio est  reliqua,  non  quam  caelestis  Pater  Petro  custodiendam 
commisit,  sed  quam  caro  et  sanguis  submittit. 

Quo  sensu  infelix  galbeorum  Comitiorum  declaratio  excepta 
fuerit  in  Christi  Ecclesia,  discere  licet  ex  Synodo  llungarica, 
quae  hanc  ob  causam  eodem  anno  1082  ab  Hungariae  Primate, 
Strigoniensi  Archicpiscopo  coacta  est.  Extant  enim  Synodicac  lit- 
terae Universis  et  singulis  Christi  fidelibus  in  llungariae  regno 
constitutis  datae  24  Octobr.  1682  a Georgio  Szelepcheny  Eccl. 
Metropolit.  Strigoniensis  Archiepiscopo , atque  Hungariae  Pri- 
mate; in  quibus  de  propositionibus  Declarationis  hoc  fertur  iu- 
dicium:  Quae  quidem  propositiones , auribus  Christianis  ab- 
surda r.  ac  plane  detestabiles,  cum  per  Jfungarici  quoque  Re- 
gni provincias  a Satanae  ministris  disseminatae  sint  eo  for- 
tasse consilio , ut  perduellioni  et  caeleris  malis  intestinis  pabu- 
lum et  fomentum  suppeditent,  et  in  incautos  fidelium  animos 
blanda  pietatis  specie  schismaticum  virus  instillent:  Nos,  omis- 
sa in  praesens  cura  eas  confutandi , cum  perpetua  sanctorum 
Patrum  traditione,  Occumenicorum  Conciliorum  Decretis,  et 
apertis  divini  verbi  testimoniis  satis  explosae  confutataeque  sint , 
quamvis  nonnulla  Scripturae  loca  Auctores  Propositionum  in 
suam  sententiam  callida  et  falsa  interpretatione  detorqueant,  ne- 
que desint  insignes  Theologi,  qui  has  paries  strenue  exequantur : 
Praedecessorum  nostrorum  vestigiis  inhaerentes , qui  in  huiusmo- 
di  casibus  unanimi  Consilio  et  Spiritu  noxias  doctrinas  et  in  fide 
periculosas  proscripserunt,...  Dei  nomine  invocato , et  praelia - 
bito  ea  meliori  forma,  quae  per  temporis  et  loci  difficultatem 
licuit , diligenti  examine  et  deliberatione  matura  cum  venerabi- 
libus Fratribus  Coepiscopis  nostris,  Abbatibus,  Praepositis,  Ca- 
pitulis, aliisque  compluribus  Theologiae  Professoribus  et  Sa- 
crorum Canonum  scientia  praestantibus  viris,  praefatas  quatuor 
propositiones  configimus  et  proscribimus,  et  universis  istius  Re- 

gni  Christi  fidelibus  interdicimus  ac  prohibemus,  ne  eas  legere 
vel  tenere , multo  minus  docere  audeant. 

Quid  porro  Synodus  de  iudiciis  Apostolicae  Sedis  sentiret , sic 
deinde  aperit:  Item  una  voce  unanimi , omnium  Ordinum  consen- 
su et  approbatione , sincere  profitemur  et  spondemus , Sanctae 
Romanae  Ecclesiae,  quae  unica  est,  et  sidi  perpetuo  constans 
errare  nox  potest , cum  omnibus  et  ex  omnibus  Ordinibus  et 
Statutis  Regni  perpetuo  adhaesuros , et  sine  diminutione  nunc 
quoque  perstituros , neque  ab  eius  institutis,  totius  Orbis  con- 
sensu approbatis , ubique  florentibus  et  dilatatis , quovis  prae- 
textu discessuros,  quin  eamdem  Sacrosanctam  Romanam  Eccle- 
siam, eius  que  fidem , ex  tot  falsis  opinionibus  per  rerum  nova- 
rum cupidos  disseminatis  erutam , et  a tempore  S.  Regis  Ste- 
phani  omniumque  aliorum  Divorum  quondam  Hungariae  Regum 
constitutionibus  stabilitam , pro  viribus  tuituros  et  defensuros. 

Et  lieic  iuverit  memorasse,  lioc  Concilii  Hungarici  edictum, 
anno  1863  a Synodo  Colocensi,  cui  interfuere  clarissimi  Antisti- 
tes 1.  Kunszt,  F.  Szaniszlo , L.  Haynald,  A.  Bonnaz , I.  Nehi- 
ba  solemniter  his  verbis  approbatum  fuisse : Propositiones  Cle- 
ri Gallicani  an.  1682  editas , quas  iam  p.  m.  Georgius  Szele- 
pchengi  Arch.  Strig.  una  cum  caeteris  JIungariae  Praesulibus 
eodem  adhuc  anno  publice  proscripsit , itidem  revicimus,  proscri- 
bimus, atque  cunctis  Provinciae  fidelibus  interdicimus , ne  eas 
legere  vel  tenere , multo  minus  docere  audeant. 

Caeterum  foetido  huic  vulneri  per  servilem  quorundam  assen- 
tationem illustri  Gallicanae  Ecclesiae  inflicto  remedium  piissimus 
Deus  haud  diu  distulit.  Et  decennio  exacto,  postquam  et  impo- 
tens Regis  ira  deferbuerat,  et  ecclesiasticae  dignitates  regia  dog- 
mata professis,  ceu  characterem  bestiae  habentibus,  interclusae, 
gravissimam  inferebant  molestiam  et  intollerabile  onus  iis  prae- 
sertim, qui  servilis  obedientiae  praemium  sibi  interdictum  cum 
fremitu  lugebant,  infaustissima  Comitiorum  anni  1682  acta  so- 
lemniter rescissa  sunt,  pristinumque  edictum,  quod  vetera  faci- 
nora tum  Constantii  ac  Valentis  in  causa  ariana,  tum  Graeci 
Constantis  in  monothelitica,  et  recentiora  Angliei  Henrici  Vlll 

in  praescribenda  Christiano  populo  fidei  professione  aemulabatur, 
simul  revocatum  est.  Ita  inconsultissima  Comitiorum  an.  1682 
Declaratio,  post  decennalem  aegerrimae  vitae  cursum,  multiplici 
per  Aposlolicam  Sedem  reprobationis  ac  damnationis  stigmate 
insignita  in  sepulchrum  descendit.  Quod  si  ianseniana  factio,  cui 
percommoda  Declaratio  fuerat,  eidem,  quasi  adhuc  viventi,  aut 
eius  saltem  cineribus  honores  litare,  cultumque  quaquaversus 
conciliare  destitit  nunquam;  unde  factum  est,  ut  ista  lue  quosdam 
etiam  per  Italiam  inficeret ; constat,  quod  hinc,  per  Dogmaticam 
Pii  VI  Constitutionem  Auctorem  fidei , reliquiae  istiusmodi  in  ven- 
tos dispersae  evanuerunt.  Si  qui  vero  sint  adhuc,  qui  hasce  ca- 
daveris illius  reliquias  a Iansenianis  sollicite  custoditas,  et  apte, 
sicubi  licuit,  depositas,  excitandas  aut  fovendas  putent;  si  in  ma- 
gnum sui  decus  cedere  existimant,  quod  paucissimi  cum  sint  in 
ea  causa  luenda,  imperterrito  tamen  pectore  adversus  universum 
Christianum  orbem,  qui  cos  despicit  et  contemnit,  pugnaturi  in 
aciem  descendere  non  dubitent;  si  demum  iuxta  Gersonianas 
theorias  rectam  fidem  in  universo  Christiano  populo  autument 
ita  posse  deficere,  ut  integra  in  una  dumtaxat  vetula  aut  paucis 
idiotis  simplicibus  servari  possit,  atque  adeo  persuasum  habeant, 
circa  oeconomiam  a Christo  Domino  ad  fidei  depositum  servan- 
dum constitutam  universas  omnium  saeculorum  ecclesias,  uni- 
versosque  (exceptis  haereticis,  et  olim  Scholae  Gersonianae  di- 
scipulis) Christifideles  a veritate  aberrasse,  cl  apud  se  solos  ge- 
nuinam, errorisque  expertem  huius  oeconomiae  notionem  reman- 
sisse superstitem;  hanc  sibi,  totamque  apud  se,  per  nos  licet, 
gloriam  habeant:  dummmodo  tamen  Gallicanae  Ecclesiae  nomine 
et  auctoritate  se  suaque  tueri  nequaquam  praesumant:  dummodo 
(inquam)  ignobilem,  quam  aucupantur  gloriam,  Gallicanae  Ec- 
clesiae, cuius  spuriam  se  produnt  sobolem , communem  per  ca- 
lumniam facere  nuspiam  praesumant. 

Gallicanae  Ecclesiae  sinceram  fidem  ex  Synodo  Senonensis 
Provinciae  sumemus,  quae  an.  1850  de  Romano  Pontifice  cap.  1, 
haec  profitebatur:  Christus  ut  unitatem  manifestaret,  Eccle- 
siamque faceret  inconcussam,  fundamentum  posuit  Petrum,  di- 

cens:  Tu  cs  Petrus,  et  super  hanc  petram  aedificabo  Ecclesiam 
meam,  et  portae  inferi  non  praevalebunt  adversus  eam;  et : Tibi 
dabo  claves  regni  Caelorum;  et;  Pasce  agnos  meos,  pasce  oves 
meas ; et:  Piogavi  pro  te,  ut  non  deliciat  lides  tua,  et  tu  aliquan- 
do conversus  confirma  fratres  luos.  Ideo  Romanum  Pontifi- 
cem , Petri  Successorem  agnoscentes , Ecclesiam  Romanam 
omnium  Ecclesiarum  Matrem  ac  Magistram  profitemur,  in  qua 
fides  Petri  vivit  et  presidet  nunquam  defectura , ad  quam , pro- 
pter potentiorem  principalitatem,  necesse  est  omnem  convenire 
Ecclesiam.  Ubi  palet,  ideo  Ecclesiam  inconcussam  dici,  quia  in 
Romana  Ecclesia  vivit  ct  nimquam  defectura  praesidet  Petri 
fides. 

Ilcm  Gallicanae  Ecclesiae  sensum  discemus  ex  Synodo  Prov. 
Albiensis,  quae  an.  1850  (tit.  2,  Decr.  2,  n.  3)  ita  decernit: 
Quia  non  potest  Domini  Nostri  lesu  Christi  praetermitti  sen- 
tentia: Tu  es  Petrus,  et  super  hanc  petram  aedificabo  Ecclesiam 
meam,  ct  portae  inferi  non  praevalebunt  adversus  eam;  in  Sede 
Apostolica  immaculata  est  semper  servata  Religio , et  servabi- 
tur. Cum  igitur  Sancta  Sedes  sit  in  fide  indefectibilis , ubi  per 
decretum  solemniter  emissum  Summus  Pontifex  proponit  ali- 
quid ut  catholica  fide  credendum,  ab  omnibus  huiusmodi  decreto 
etiam  internus  debetur  assensus. 

Rursus  Gallicanae  Ecclesiae  sensum  haurimus  ex  Synodo  Prov. 
Bituriccnsian.  1850.  Quid  enim  de  Rom.  Pontifice  profiteatur,  sic 
(Sess.  2)  exponit : Primum  quidem  mentis  oculos  et  cordis  affe- 
ctus convertimus  ad  sanctam  illam  Apostolicam  Sedem  Beatissi- 
mi Petri,  quem  divinitatis  suae  assertorem  egregium  Christus 
Dominus  posuit  Ecclesiae  suae  inexpugnabile  fundamentum,  cu- 
ius fidem  numquam  defecturam  promisit,  mandans  ut  confirma- 
ret fratres  suos,  cui  claves  regni  caelorum  et  plenam  ligandi  at- 
que solvendi  commisit  potestatem,  atque  pascendos  totius  ovilis 
sui  agnos  et  oves  concredidit.  Et  quoniam  tota  a saeculis  con- 
clamat traditio , Petrum  per  Romanum  Pontificem  loqui , et  sem- 
per in  suis  successoribus  vivere  et  indicium  exercere , et  ipsius 
Cathedram  omnium  ecclesiarum  matrem  esse  et  magistram , 

ideo  plena  fide  . . . quaecumque  credenda,  quaecumque  servan- 
da decernit  Summus  Pontifex,  haec  credenda  et  servanda  am- 
plectimur etc. 

Rursus  Gallicanae  Ecclesiae  sensum  eruemus  ex  Synodo  Pro- 
vinciae Lugdunensis  an.  1830.  In  hac  porro  ita  legimus  (n.  IX): 
Ecclesia  si  civitatis  imagine  adumbratur , Petrus  est  fundamen- 
tum : Tu  es  Petrus...  Si  caeli  ianua  declaratur , Petrus  est  caele- 
stis clavicularius : Tibi  tabo  claves  . . . Si  ovile  appellatur , Pe- 
trus est  supremus  Pastor:  Pasce  agnos...  Si  demum,  uti  reve- 
ra est , columna  et  firmamentum  veritatis,  Petrus  est  certum  fi- 
dei munimen:  Ergo  rogavi  pro  te.  . . Quoniam  vero  adversus 
Ecclesiam  supra  Petrum  fundatam  portae  inferi  non  praeva- 
lebunt , immortalis  Ecclesiae  fundamentum  perpetuo  manere 
necesse  est.  Petrus  igitur  in  Ecclesia  Christi  semper  vivit;  Pe- 
trus in  singulis  successoribus  loquitur,  ut  in  omnem  terram  exeat 
vox  eius...  Hanc  supremi  Pastoris  vocem  omnes  sciunt  oves  ex 
ovili,  quod  est  universa  Ecclesia.  Hanc  ab  Apostolicis  tempori- 
bus audierunt  cuncti  ium  orientalis,  tum  occidentalis  plagae  do- 
ctores.  Huic  omnia  a Nicaeno  ad  Tridentinum  acclamaverunt 
oecumenica  Concilia. 

Rursus  Gallicanae  Ecclesiae  sensum  discemus  cx  Synodo  Pro- 
vinciae Auscitanac  an.  1851.  Quippe  (tit.  1,  cap.  1,  n.  Vj  haec 
habet : Evangelicis  institutis  et  Conciliorum  definitionibus  inhae- 
rentes circa  ecclesiasticae  potestatis  plenitudinem  B.  Petro  et 
legitimis  eius  successoribus  a Christo  immediate  collatam,  Sum- 
morum Pontificum  Constitutiones  amplectimur  tamquam  veras 
credendi  et  agendi  regulas,  quae  fideles  omnes,  vi  propria,  obli- 
gant, independenter  a cuiuslibet  potestatis  sanctione  et  accepta- 
tione. 

Rursus  Gallicanae  Ecclesiae  sensum  habemus  ex  Synodo  Pro- 
vinciae Tolosanae  an.  1830,  cuius  est  haec  tidei  professio  (tit.  1, 
cap.  1):  Scripturarum  testimoniis  edocti,  et  SS.  Patrum  tra- 
ditionem sequentes,  ac  praecipue  Florentini  Concilii  definitionem, 
Patres  Concilii  Provincialis  Tolosani  haec  de  summo  Pontifice 
tenent  et  praedicant... . . Haec  igitur  Apostolica , supremaque 

Sedes,  omnium  Ecclesiarum  mater  et  magistra  iure  divino  con- 
stituta, centrum  est  indefectibile  catholicae  unitatis,  in  quo , ve- 
lut  in  arce  inexpugnabili,  Petrus  per  Romanum  Pontificem  lo- 
quitur, semper  in  suis  Successoribus  vivit,  atque  praesidet,  et 
praestat  quaerentibus  fidei  veritatem.  Ad  hanc  ergo  Ecclesiam 
propter  potior  em  principalitatem  necesse  est  omnem  convenire 
ecclesiam  non  solum  pro  eiusdem  fidei  con formitate,  sed...  Qua- 
propter declaramus  et  contestamur,  Apostolicis  Constitutioni- 
bus... ita  inesse  vim  ac  nativum  robur,  ut  sint  norma  credendo- 
rum, agendorumque  regula,  qua  vere  et  coram  Reo  omnes  ob- 
stringuntur. 

Et  rursus  Gallicanae  Ecclesiae  sensum  nobis  exhibet  Synodus 
Provinciae  Burdigalensis  an.  1850.  Sic  enim  (tit.  IV,  cap.  XI) 
post  allatam  Cone.  Florentini  de  Rom.  Pontifice  definitionem 
pergit : Ad  Romanam  igitur  Ecclesiam,  tamquam  ad  unitatis 
centrum,  in  quo  est  integra  et  vera  Christianae  religionis  soli- 
ditas, propter  potiorem  eius  principalitatem  necesse  est  omnem 
convenire  Ecclesiam....  Omnia  proinde  decreta  et  leges,  quae 
ab  Apostolica  Sede  prodeunt,  profitemur  veram  esse  ac  since- 
ram pro  universali  Ecclesia  credendorum  normam  et  conscien- 
tiarum regulam.  Deus  quippe,  ut  ait  S.  Augustinus,  in  Cathe- 
dra unitatis  doctrinam  posuit  veritatis.  Unde  eorum  omnium 
temeritatem  damnamus,  qui  Supremi  summi  Pontificis  auctori- 
tati refragantes,  de  sententiis  eius  ac  iudiciis  ad  Ecclesiam  ap- 
pellare non  metuunt,  quasi  a Capite  suo  Ecclesia  divelli  unquam 
possit,  et  alibi  esse,  quam  ubi  Petrus. 

Et  haec  ad  cognoscendum  veram  Gallicanae  Ecclesiae  fidem 
de  infallibilitate  Pontificia  sufficiant.  Illud  unum  praestat  non 
omittere,  Burdigalensem  Synodum  explicite  de  Constitutione 
Pii  VI  haec  habere  (1.  c.):  Errores  ergo  quoscumque,  quovis 
tempore  et  modo  a S.  Sede  damnatos,  damnamus;  signanterque 
ea  omnia,  quae  in  Rulla  Auctorem  Fidei  S.  P.  Pii  VI  impro- 
bat, reprobat,  et  damnat,  pro  improbatis,  reprobatis,  et  damna- 
tis habenda  profitemur.  Neque  aliter  in  Synodo  Provinciae  Lug- 
dunensis (n.  VIII  in  fin. ):  Dogmaticam  Constitutionem  Pii. 

Papae  VI,  quae  incipit , Auctorem  Fdei,  toto  corde  amplecti- 
mur, et  tamquam  veram  et  irreformabilem  credendi  normam 
veneramur.  Quippe  cum  in  hac  Pii  VI  Constitutione  Declaratio 
Cleri  Gallicani  an.  1682  reprobetur  ac  damnetur  et  irrita  decla- 
retur, et  uti  temeraria,  scandalosa  et  iniuriosa  Sedi  Apostolicae 
damnetur  eiusdem  adoptio;  eo  ipso  et  Synodi  Burdigalensis 
Lugdunensisque  Provinciae  hanc  Declarationem  damnant  repro- 
bant, etc. 


ARTICULUS  III. 

Quibus  in  iudicando  rationibus  utendum  sit, 
et  quomodo  rationes  sint  librandae. 

Duo  hic  ofomplectimur,  scilicet  1 .°  genus  argumentorum,  quae 
ad  iudicandum  debent  adhiberi;  2.°  modum,  illorum  vim  ac  pon- 
dus librandi. 

Quoad  l.m  A.  G.  exigit  vel  apertos  SS.  Scripturarum  textus, 
vel  antiquam  et  certo  constantem  Ecclesiae  catholicam  traditio- 
nem. Excludit  vero  quatuor:  l.°  discursum  theologicum  plus  mi- 
nusve  probabiliter  concludentem ; 

2. °  Nonnullorum  Patrum  veterumve  scriptorum  testimonium; 

3. °  Piam  animi  propensionem  et  obsequium  erga  Rom.  Pon- 
titicem. 

4. °  Communem  theologorum  cuiuspiam  aetatis  consensum. 

Expediri  autem  haec  omnia  brevissime  possunt  . Ac  primo  qui- 
dem quoad  apertos,  quos  A.  G.  exigit,  SS.  Literarum  textus, 
vel  Ecclesiae  traditionem,  duo  pronum  est  reponere.  Nam  1 .°  falso 
asseritur  ista  necessitas.  Ratio  est,  quia  praeter  veritates  diserte 
et  expresse  revelatas,  quamplurimae  occurrunt  veritates  cum  il- 
lis necessario  connexae,  quae  idcirco  implicite  quidem,  sed  rei- 
psa  dicendae  sunt  revelatae.  Has  autem  per  definitivum  iudicium 
ceu  fidei  dogmata  Ecclesia  et  alias  proposuit,  ac  porro  potest 
proponere.  Si  nova  Anonymo  G.  ista  nunc  accidunt,  adeat  tra- 
ctatum de  Locis  Theologicis. 

Caetcrura  2.°  quisquis  omnigena  monumenta  ecclesiastica  inspe- 
xerit, in  quibus  infallibilis  iudicii  praerogativa  romano  Pontifici 
asseritur,  fere  eam  doctrinam  aut  ipsismet  SS.  Litterarum  verbis 
expressam,  aut  ex  his  elicitam  ac  firmatam  compericl.  Id  autem 
iuxla  theologicos  canones  etiam  dogmaticum  eorumdem  textuum 
biblicorum  sensum  ita  determinat,  ut  nefas  sit  aut  sensum  illum 
respuere,  aut  hoc  excluso  textus  in  alium  sensum  distorquere. 
Quocirca  in  hisce,  quae  innumera  sunt,  monumentis  tum  SS.  Scri- 
pturarum auctoritatem  certam  ac  manifestissimam,  tum  luculen- 
tissimum Ecclesiasticae  traditionis  testimonium  habemus. 

Quoad  ea  vero  argumenta,  quae  A.  G.  excludit,  concedimus,  ad 
dogma  asserendum  imparem  esse  ratiocinationem  probabiliter  in- 
ferentem. At  iis  verbis  A.  aut  calumniam  velat,  aut  inscitiam  suam 
prodit.  Catholici  omnes  fide  tenemus,  romanum  Pontificem  iure  di- 
vino esse  Caput  Ecclesiae  et  centrum  unitatis  fidei;  Ecclesiamque 
romanam  matrem  et  magistram  omnium  Ecclesiarum  esse.  Nisi 
ex  his  certissima  conclusione  infallibilitas  magisterii  inferretur, 
numquam  sane  ad  hoc  negandum  haeretici  priora  illa  impu- 
gnassenl. 

Secundum  ac  tertium,  quae  A.  G.  excludit,  meram  ipsius  ca- 
lumniam tegunt;  quasi  vero  praerogativa  haec  Pontificia  mere  ex 
nonnullorum  Patrum  verbis  plus  minusve  clare  deduceretur,  aut 
praepostera  in  S.  Pontificem  pietas  iudicium  catholicorum  per- 
vertat. Horum  primum  ostendit  A.  G.in  sacris  disciplinis  prorsus 
peregrinum;  quoad  alterum  vero,  si  exemplum  revera  quaerit  ho- 
minum, quos  praeposterae  affectiones  ad  iudicii  perversionem  ac 
fidei  proditionem  impulerint,  historiam  Declarationis  an.  1682  re- 
colat, et  habebit  quod  plenissime  ipsi  satisfaciat. 

Quoad  ultimum  denique,  calumniam  cum  inscitia  A.  G.  con- 
iungit.  Calumniatur  quidem,  cum  sententiam  de  Pontificia  infalli- 
bilitate  cuiuspiam  tantum  aetatis  theologis  adscribil:  inscite  ve- 
ro de  vi  consensus  theologorum  loquitur.  Itaque  demat  prius  hae- 
reticas scholas,  demat  deinde  anomalas  et  transeuntes  Sorbonae, 
ducibus  Gersone,  Almaino  etc.,  aberrationes;  demat  denique,  si 
quae  reliquiae  post  damnatas  et  (liceat  cum  allegata  Synodo  Hun- 

garica  ita  loqui)  detestabiles  propositiones  comitiorum  an.  1682, 
hac  illae  studio  et  opere  praesertim  iansenianae  factionis  apparue- 
runt; numquid  non  omnium  temporum,  omniumque  catholicarum 
nationum  theologi  eam  praerogativam  propugnarunt?  Et  quando 
universi  omnium  aetatum  theologi  ex  SS.  Litteris,  ex  Ecclesiae 
traditione  doctrinam  quampiam  ut  certam  tradunt  ac  propugnant, 
numquid  non  iuxta  theologicos  canones  ea  doctrina  tamquam  pro 
certe  revelata  retinenda  est?  Sed  iam  plus  semel  apparuit,  A.  G. 
tum  doctrinae,  in  scholis  catholicis  traditae,  tum  theologicorum 
canonum  prorsus  rudem  esse. 

Ad  leges  nunc  transeamus,  iuxta  quas  argumentorum  rationem 
habendam  A.  G.  contendit.  In  quibus  illud  maxime  inculcat, 
oportere  necessario  attentissime  legisse  et  mature  perpendisse 
argumenta  eorum,  qui  negant , aut  rem  pro  dubia  et  non  defini- 
bili  habent. 

Ad  quae  breviter  duo  reponi  possunt  ac  debent. 

I.  Velit,  nolit  A.  G. , pseudo-gallicanae  scholae  panoplia  tota 
quanta  est,  informi  illo  opere,  cui  titulus  Declarationis  Cleri  Gal- 
licani etc.  Defensio  Luxemburgi  1730,  continetur.  Porro  si  ex 
hac  panoplia  quoad  praesentem  quaestionem  illud  in  primis  de- 
mas, quod  ex  haereticorum  libris  fuit  expilatum,  atque  adeo  a 
catholicis  docloribus  adversus  haereticos  pugnantibus  explosum 
iam  fuerat ; si  deinde  illud  demas,  quod  iterum  ex  damnatis  Ri- 
cherii,  Vigorii,  etc.  libris  desumptum  fuerat,  et  a Duvallio  Sor- 
bonico  doctore  aliisque  confutatum  egregie  fuit;  denique  si  ea  de- 
mas, quae  itidem  falsa  et  erronea  catholici  Doctores  vel  in  Iusti- 
ni  Febronii  vel  in  Tansenistarum  subinde  assurgentium  et  caput 
attollentium  libris  refutaverunt,  quid  quaeso  ex  tota  illa  panoplia 
non  explosum,  quid  non  refutatum  superest?  Et  postquam  mer- 
cium istarum  haereticarum  falsitas,  postquam  naeniarum  harum 
insulsitas  centies  ostensa  manifesto  est,  enimvero  egregio  consi- 
lio A.  G.  imponit  Episcopis  eas  attentissime  legeret,  ac  mature 
perpenderet ! 

II.  Quisquis  paululum  in  doctrinae  catholicae  controversiis  ver- 
satus sit,  is  probe  novit,  duo  in  qualibet  controversia  sedulo  et 

accurate  esse  distinguenda,  scilicet  l.°  certitudinem  ac  firmitatem 
doctrinae,  quae  legitimis  e fontibus  rite  eliciatur;  2.°  firmitatem 
responsi,  quo  obieda  adversus  certam  doctrinam  difficultas  dilua- 
tur. Haud  raro  enim  controversiae  tibi  occurrunt,  in  quibus  cum 
thesim  babeas  firmissimis  et  inconcussis  fundamentis  nixam,  no- 
dus tamen  ad  solvendum  difficilis  tibi  obviam  fiat  ob  aliquod  vel 
verum  vel  verisimile,  quod  cum  praestituta  certa  veritate  com- 
poni vix  aut  ne  vix  quidem  posse  videatur.  Quibus  quidem  in 
adiunclis  alia  via  incedere  solent  catholici,  alia  heterodoxi.  Hi 
difficili  hoc  nodo  abutuntur,  et  ansam  ex  eo  sumunt  veritatem  e 
legitimis  fontibus  certam  abiiciendi;  illi  contra  cum  veritatem 
certo  tenendam  non  dimittant,  rationes,  quibus  nodus  solvatur, 
indagare  sollicite  student : quo  in  opere  tamen  ob  rei  variis  de 
causis  obscuritatem  diversa  a diversis,  plus  minusve  probabilia, 
et  interdum  etiam  improbabilia  proponi  videas. 

Ita  v.  gr.  ad  obiectas  ex  Augustino  sententias  adversus  catho- 
licam de  Christi  gratia  ac  libero  arbitrio  doctrinam,  cum  S.  Do- 
ctoris  auctoritatem  abiicere  non  ferat  animus,  diversa  diversi 
probabiliter  respondent.  Idem  dicito  de  dura  quapiam  ex  S.  Cy- 
rilli  Analhematismis  sententia,  ubi  catholicum  dogma  contra  Eu- 
tychianos  defenditur.  Idem  de  Acaciano  schismate,  ubi  necessi- 
tas communionis  cum  Sede  Aposlolica  asseritur.  Idem  de  Franco- 
fordiensi  Synodo,  ubi  oecumenicorum  Conciliorum  auctoritatem 
tuemur. 

Et  quidem  quid  contingere  in  hisce  adiunctis  possit,  praeser- 
tim cum  nodus  ex  historia  oritur,  exemplum  solemne  habes  in 
postrema,  quam  innui,  quaestione.  Ecce  enim  tibi  Bossuelus 
(sive  verus  sive  fidus)  qui  (Defens.  Declarat.  Part.  2,  Lib.  12, 
Cap.31)  quamdam  veluli  turrem  contra  Romanam  Cathedram  eri- 
git, contenditque  hinc  evinci,  Gallos  impune  non  a Romani  Pon- 
tificis modo  sed  vel  a Septimae  Synodi  (quam  pro  oecumenica 
non  haberent)  sententia  recessisse.  Plures,  ut  rem  componant,  ad 
vitiatam  Actorum  Aicenae  Synodi  interpretationem  confugiunt, 
qua  in  errorem  Francofordiensis  frequentissima  Synodus  abducta 
fuerit.  Quae  quidem  responsio  reipsa  vim  difficultatis  contra  sy- 

nodi  a Pontifice  confirmatae  auctoritatem  tantum  non  intactam 
relinquit.  Quid  igitur  ? abiiciemus  cum  heterodoxis  Synodum 
septimam  ? Admittemus  quaecumque  stolide  et  perfidiose  Bos- 
suctus  inde  congerit  ? Atqui  (quod  mirum  est,  illud  eruditionis 
in  sua  Germania  monstrum,  Ignalius  Doellinger  ignorasse)  eru- 
ditorum studia  -viam  ostenderunt,  qua  incommoda  vitentur.  Et 
sane  si  negabis,  ullum  extare  monumentum,  quod  certe,  immo 
quod  probabiliter  evincat,  in  Francofordiensi  Synodo  decretum 
esse  aliquid,  quod  doctrinae  sive  Hadriani  Pontificis,  sive  Ni- 
caenae Synodi  utcumque  opponatur ; si  solidis  rationibus,  quod 
facile  est,  ostenderis,  ad  Synodum  Francofordiensem  haudqua- 
quam  pertinere  canonem  de  cultu  SS.  Imaginum  ; eccc  tibi  illud 
habebis,  quod  ratio  coniectandum  prorsus  suadebat,  difficulta- 
tes praesertim  ex  historia  petitas  saepissime  vim  aliquam*  ideo 
praeseferre,  quod  monumentorum  defectus  veram  difficultatis  so- 
lutionem nobis  omnino  abscondit. 

Propositum  canonem  in  rem  nostram  transferamus.  Si  SS.  Scri- 
pturarum testimonia  tum  in  se  species,  tum  iuxta  interpretatio- 
nem, quam  et  Veteres  Patres,  et  Concilia,  et  SS.  Doctorum  con- 
sensus, et  Scholae  catholicae  nunquam  non  exhibuerunt  et  te- 
nuerunt; rursus  si  Ecclesiae  traditionem  tum  in  Scriptis  Patrum, 
tum  in  Actis  Conciliorum  requiras  ; demum  si  catholicae  Eccle- 
siae doctrinam  tum  in  Scholarum  catholicarum  sententiis,  tum 
in  Christianae  plebis  unanimi  sensu  scruteris,  omnia  unanimiter 
conclamant,  omnium  Christianorum  Patrem  ac  magistrum,  Chri- 
sti vices  gerentem,  Romanum  Pontificem,  infallibilem  in  suo  ma- 
gisterio esse.  Haec  porro  cum  certissima  teneamus,  aliquot  vero 
ex  historia  quaestiones  occurrant,  quae  quo  pacto  cum  certissima 
doctrina  apte  cohaereant,  obscurum  videatur;  num  idcirco  in- 
certus iste  omnia  componendi  modus  efficiet,  ut  quae  certa  sunt 
abiicianlur?  Ita  concluserint  haeretici,  quibus  ea  doctrina  ma- 
xime invisa  est ; ita  concluserint,  si  qui  inter  Ecclesiae  catho- 
licae filios  theologicorum  canonum  notionem  et  usum  non  no- 
runt, aut  qui  criterio  logico  non  admodum  abundent : non  item 

qui  ci iterii  vi  polleant,  ot  qui  do  theologicis  controversiis  reclc 
iudicare  norint. 

Sunt  qui  perpetuo  Honorii  historiam  in  medium,  tamquam 
equum  Troianum,  pertrahunt:  et  sibi  videntur  triumphum  ca- 
nere, quando  cum  auctore  Defens.  Deci.  Cler.  Gallic.  ex  mul- 
tiplici ac  diversa  ratione  ad  istum  nodum  solvendum  adhibita, 
inscite  concludunt,  ideo  varia  excogitata  responsa,  quia  nullum 
vere  tirmum  suppetit. 

Nego,  inquam,  quam  inscite  deducunt,  consequentiam.  Plura 
haec  responsa  hoc  evincunt,  obiectionem,  quae  ex  hac  historia 
petitur,  infirmam  ita  undequaque  esse,  ut  undequaque  oppugnari 
queat,  et  collabatur.  Incriminatio  adversum  Honorium  nedum 
doctrinae  haereticae  (quam,  ut  scite  Ioannes  Garnerras,  vir  sane 
eruditissimus  Dissert.  2,  ad  Lib.  Diurn.  pag.  323.  Edit.  Paris, 
an.  1080,  pduci  numero  iique  vel  suspecte  aliunde  fidei , 
vel  non  maximae  auctoritatis  intentare  ausi  sunt),  sed  incrimi- 
natio quoque  praetermissi  in  fide  tuenda  officii,  ut  rite  concludat, 
plurium  praemissarum  praerequirit  certitudinem ; porro  diversae 
defendendi  Honorium  viae  nonne  hoc  demum  assequuntur,  ut  vix 
et  ne  vix  quidem  ulla  praemissa  adversantium  firma  consistat  ? 
Parum  autem  refert , quod  alius  aliam  responsionem  aptiorem 
censuerit : non  enim  altera  alterius  robur  elidit. 

Quisquis  aequum  de  hac  historia  iudicium  ferre  velit,  et,  quid 
certi  ex  ipsa  elici  possit,  nosse  cupiat,  non  aliquam  illius  parti- 
culam, ut  quidam  imperitissime  etiamnum  assolent,  sed  totam 
quaquaversus  introspiciat  oportet. 

Quae  certo  constant,  ea  ut  certa  habeat  et  praestituat ; tum 
vero  si  quae  cum  hisce  certis  minus  cohaereant ; utique  ad  con- 
lecturas  plus  minusve  verisimiles  iuxta  sanae  criticae  regulas  re- 
currat ; at  sedulo  caveat,  ne  affectus  erga  praeconceptum  iudicium 
illum  eo  adducat,  ut  quae  certa  ex  monumentis  constant,  ea  de- 
mum abiic.iat.  Haec  norma  aequissima  si  retineatur,  utique  plura 
obscura  in  hac  historia  manebunt : quorum'  scilicet  ratio  facile 
reddi  queat;  haec  tamen  nullatenus  impedient,  quominus  opposi- 

lio  quaelibet  inter  doctrinam,  quam  in  deposito  fidei  certam  repe- 
rimus,  et  hanc  historiae  ecclesiasticae  partem  penitus  evanescat. 

Porro  si  quis  historiam  rimetur , illud  in  primis  certo  depre- 
hendet, nihil  gessisse  Honorium,  scripsisse  nihil,  quo  a munere 
tidem  rectam  docendi  ac  tuendi  defuerit.  Monumenta , et  quidem 
maxime  factis  coaeva  quae  hoc  suadent  et  evincunt,  eius  sunt  ro- 
boris, ut  neque  infringi  neque  infirmari,  atque  adeo  posthaberi 
nullo  modo  possint.  Ergo  nisi  quis  communi  hominum  sensui, 
nisi  quis  primis  criticae  artis  elementis  nuncium  mittere  velit, 
hoc  statuat,  necessc  est:  Honorius  nihil  peccavit. 

At  enim,  inquies , nonne  alia  monumenta,  quibus  sua  sane 
non  deesl  auctoritas,  damnatum  Honorium  nobis  produnt,  atque 
adeo  aliquid  eum  peccasse  suadent?  Respondeo:  utique  series 
quaedam  quadraginta  post  annos  factorum  seu  monumentorum 
incipit,  quae  in  aliam,  ac  priora  illa  coaeva,  sententiam  de  Ho- 
norio adducere  quempiam  possint. 

At  vero  sua  sibi  hic  iura  sanclissima  prorsus  postulat  ars  cri- 
tica, duplicemque  ab  eo,  qui  recta  velit  incedere,  quaestionem 
solvendam  exigif. 

Prima  est:  iudicandumne  de  Honorio  est  ex  monumentis  seu 
factis  quadraginta  annorum  spatio  posterioribus,  an  ex  omnino 
coaevis?  Praesertim  vero  quod  in  se  nihil  repugnet,  damnari  ab 
hominibus  posse  eum,  qui  alias  innoxius  reipsa  deprehenditur? 

Secunda  est : quomodo  extricandi  nodi , quos  in  se  praeferunt 
posteriora  monumenta,  quippe  quae  et  ad  explicandum  in  se  dif- 
ficillima sint,  et  insuper  ne  inter  se  quidem  cohaereant? 

Manifestissimum  porro  est  duarum  istarum  quaestionum  ex 
accurato  examine  hanc  demum  unice  prodire  conclusionem  posse, 
ex  lota  hac  historia  nihil  solidi  elici  posse,  quod  reum  Honorium 
pronunciandum  suadeat,  atque  adeo  nullam  hinc  difficultatem  so- 
lidam adversus  pontificiae  infallibilitatis  praerogativam  posse 
oriri.  Utique  sua  arti  criticae  superest  sparta  maxime  laboriosa, 
ut  scilicet  aptiorem,  quae  excogitari  verisimiliter  queat,  rationem 
et  factorum  et  munumentorum  reddat.  At  eiusmodi  quaestiones, 
uti  patet,  ab  dogmatica  controversia  prorsus  alienae  sunt. 


Dixi , posteriora  monumenta  ct  in  se  diilicillima  explicatu 
esse,  et  inter  se  minus  cohaerere.  Equidem  quaestionem  istam 
lieic  pertractare  nec  tempus  nec  locus  sinunt.  At  saltem  licet  sci- 
tari. 1."  Eslnc,  qui  adhuc  solide  diluerit  dubia  gravissima,  quae 
mota  fuerunt  tum  de  monumentis,  quae  ansam  damnandi  Hono- 
rium dederunt,  tum  de  plena  Actorum  Synodalium  fide? 

2.°  Quae  damnationis  causa  cxlitil?  Si  fidem  incuses  Honorii, 
nonne  quispiam  dicet,  te  Synodi  Patres  inducere  calumniantes? 
Si  damnationis  causam  quaeras  cx  Leonis  II  litteris,  ut  in  pri- 
mis Anastasius  Bibliothecarius  libi  suggerit  (Mansi,  Concil.  Coli, 
tom.  X,  coi.  094),  Synodi  sententiam  contra  Honorium  ab  Ro- 
mana Ecclesia  nunquam  eo  modo  quo  lata  fuit,  admissam  fuisse 
deprehendes,  eamque  (ut  idem  innuit)  eodem  loco  habitam  fuis- 
se, ac  Canones  illos  Conciliorum  Constantinopolitani  I,  et  Cal- 
cedonensis,  quos  Sedes  Apostolica  reiecit.  Deinde  vero  quomodo 
reus  Honorius  probati  per  litteras  silentii,  idque  Constantino- 
politanis  adeo  ignotum  extitit,  ut  harum  litterarum  praesidium, 
quod  ad  defensionem  Ecthescos  et  Typi  opportunissimum  fuis- 
set, adhibuerint  nunquam? 

Haec  utique,  aliaque  eiusmodi  industriae  artis  criticae  permitti 
possunt  et  debent:  et  quaestionum  harum  solutio  utilis  historicis 
studiis  ita  evadet,  ut  sariam  tectam  eam  partem,  quae  certam 
in  Ecclesia  doctrinam  attingit,  penitus  relinquat. 

QUAESTIO  III. 

Quaerit  A.  G.  quomodo  tandem  se  gerere  debeat  Episcopus, 
postquam  accuratum  quaestionis  examen  perfecerit. 

Et  respondet,  tres  praecipuos  exitus  huius  examinis  dari  pos- 
se: vel  dubium,  vel  probabilitatem , vel  certitudinem.  Ita  pro  sua 
scientia  et  criterio  A.  G. 

Nobis  tertium  tantummodo  exitum  iuxta  praemissa  sequi  posse 
pro  certo  habemus. 

Quoad  consilia  vero,  quae  in  hac  hypotesi  A.  G.  praebet  pro 
sua  sapientia,  quam  caro  unice  et  sanguis  ipsi  indidit,  satis  no- 
bis sit  lectorem  ad  egregium  remittere  opusculum  cui  titulus : 
Episcoporum  Conscientia  in  tuto  posita : Quippe  ibi  aptissime, 
quo  loco  haec  A.  G.  consilia  habenda  sint,  ostenditur. 

